
Terveyden  kaupparatsut 


Nils  Mustelin 


Vaihtoehtolääketieteen  suuri  — ja  mahdollisesti  kasvava  —  suosio  on  mielestäni 
yksi  aikamme  huolestuttavimmista  ilmiöistä.  Sen  ympärillä  pyörii  mittava  liike¬ 
toiminta,  joka  kyynisesti  käyttää  hyväkseen  tietämättömyyttämme  terveyden  ja 
sairauden  usein  hyvin  monimutkaisista  syy-seurays-mekanismeista. 

"Tiede  ei  halua  vielä  tunnustaa  yksinkertaisia  asioita  tosiksi”,  väittää  pro¬ 
viisori  Klaus  Vara  yhdessä  niistä  ilmaislehdistä,  joilla  ns.  luontaistuotteita  mark¬ 
kinoidaan.  Väite  on  hyvin  tyypillinen;  vaihtoehtolääketieteen  edustajat  pyrkivät 
systemaattisesti  herättämään  epäluottamusta  virallista  lääketiedettä  kohtaan  ku¬ 
vailemalla  sen  edustajia  tietämättömiksi  ja  dogmaattisiksi.  On  helppo  ymmärtää 
miksi. 

Vaihtoehtoisten  hoitomenetelmien  kaupparatsut  ovat  myös  oppineet  taitavas¬ 
ti  käyttämään  tiettyjä  muotisanoja,  joihin  yleensä  liittyy  voimakaas  positiivinen 
tunnelataus:  pehmeä,  holistinen,  luonnonmukainen  jne.  Jos  esimerkiksi  tiede¬ 
tään,  että  jokin  sairaus  johtuu  tietyn  kemiallisen  aineen  puutteesta,  tämän  aineen 
antaminen  potilaalle  mahdollisimman  puhtaana  ei  olisi  muka  luonnonmukaista! 
Pikemminkin  potilas  pitäisi  luonnonmukaisuuden  nimissä  syöttää  täyteen  mitä 
omituisimpia  uutteita,  jotka  sisältävät  kymmeniä  tuhansia  sekä  koostumuksel¬ 
taan  että  kliiniseltä  vaikutukseltaan  täysin  tuntemattomia  aineita.  Luontaiste- 
rapian  taustassa  on  ilmeisesti  jonkinlainen  alkeellinen  ja  ekologiselle  ajattelulle 
täysin  vieras  käsitys,  jonka  mukaan  kaikki  kasvit  ja  eläimet  on  luotu  ihmistä 
varten. 

Jokainen  lääkäri  tietää,  että  uuden  hoitomenetelmän  tehokkuus  ja  mahdolli¬ 
set  sivuvaikutukset  voidaan  luotettavasti  varmistaa  vasta  hyvin  laajojen  kliinisten 
tutkimusten  avulla.  Ja  valitettavan  usein  tieteellinen  rehellisyys  pakottaa  hänet 
kertomaan  potilaalle,  että  sekä  diagnoosiin  että  ehdotettuun  hoitoon  liittyy  tiet¬ 
tyä  epävarmuutta. 

Tällaista  nöyryyttä  vaihtoehtolääketieteen  edustajat  eivät  tunne  —  he  tietä¬ 
vät  hyvin,  että  ainakin  lyhyellä  tähtäimellä  varaukseton  varmuus  on  myyntivaltti 
verrattuna  tietämättömyyden  tunnustamiseen. 

Em.  artikkelissaan  proviisori  Vara  toteaa  myös,  että  luontaistuotealan  lii¬ 
kevaihto  Suomessa  on  noin  400  miljoonaa  markkaa.  Mihin  summiin  mahdam¬ 
me  päästä,  kun  tähän  lisätään  esimerkiksi  henkiparantajien,  vyöhyketerapian, 
iirisdiagnostiikan,  homeopatian  ja  antroposofisen  lääketieteen  uhrien  maksama 
"hoito"?  Ja  kuka  mittaa  kyynisen  puoskaroinnin  uhrin  tuskaa,  kun  hän  lopuksi 
hakeuduttuaan  (tai  jouduttuaan)  asialliseen  hoitoon  ehkä  saa  kuulla,  että  hänet 
olisi  luultavasti  voitu  parantaa,  jos  hän  olisi  tullut  aikaisemmin? 

Skeptikko  meedion  matkassa: 
Theodore  Flournoy  ja  Helene  Smith 


Timo  Kaitaro 


Vuosisadan  vaihteessa  ilmestynyt  Geneven  yliopiston  psykologian  professorin  Theo 
dore  Flournoyn  teos  Des  Indes  ä  ta  Piunete  Mars  on  epäilemättä  pisimpiä,  ellei 
peräti  pisin,  lääketieteellisen  tapausselostuksen  lajityyppiä  edustava  kirjallinen 
tuote  (teos  käsittää  lähes  400  sivua).  Samalla  se  on  eräs  tämän  kirjallisuuden 
lajin  huippusaavutuksia  sekä  sisältönsä  mielenkiintoisuuden  että  kirjallisten  an¬ 
sioidensa  vuoksi.  Flournoy  kuvaa  kirjassaan  erään  meedion  transsitiloihin  liittyviä 
ilmiöitä  psykologin  ja  skeptikon  näkökulmasta.  Huolimatta  teoksen  tieteellisen 
objektiivisesta  alaotsikosta  -  "Etude  sur  un  cas  de  somnambulisme  avec  glosso- 
lalie"  -  Flournoyn  asenne  kuvauksensa  kohteeseen  on  kaukana  lääketieteellisiin 
tapausselostuksiin  usein  liittyvästä  esineellistämisestä.  Nykyäänhän  ei  ihmisiä 
englanninkielisissä  julkaisuissa  usein  edes  määritellä  miehiksi  tai  naisiksi,  vaan 
"urospuolisiksi"tai  "naaraspuolisiksi"  ("male"  tai  "female").  Flournoyn  suhtau¬ 
tuminen  "viehättävään  visionääriinsä"  oli  kuitenkin  toisenlainen. 

Vuonna  1854  syntynyt  Theodore  Flournoy  oli  lääketieteellisen  ja  filosofisen 
koulutuksen  saanut  psykologi.  Hän  yhdisti  tuotannossaan  kaksi  vuosisadan  vaih¬ 
teessa  aktiivisen  kiinnostuksen  kohteena  ollutta  ilmiöluokkaa.  Hän  oli  kiinnostu¬ 
nut  "subliminaalisesta”  psykologiasta,  joka  pyrki  selvittämään  tietoisuuden  kyn¬ 
nyksen  alapuolelle  jääviä  alitajuisia  psyykkisiä  ilmiöitä.  Tältä  pohjalta  hän  pyrki 
tarkastelemaan  siihen  aikaan  "metapsyykkisiksi"  kutsuttuja  spiritismiin  ja  mee¬ 
dioihin  liittyviä  ilmiöitä. 

Flournoyn  kuvauksen  kohde  Helene  Smith,  oikealta  nimeltään  Catherine-Elise 
Muller,  oli  meedio,  jonka  mediumistiset  kyvyt  olivat  riittävän  hämmästyttäviä 
säilyttääkseen  mielenkiintoisuutensa,  vaikka  ne  kuvaisikin  skeptinen  psykologi 
objektiivisesti  -  ilman  spiritistisiä  viittauksia  henkimaailmaan  tai  ilman  parapsy¬ 
kologisia  hypoteeseja.  Sinänsä  Helene  Smithin  repertoaari  muodostui  samoista 
aineksista  kuin  muidenkin  meedioiden:  visuaalisten  ja  auditiivisten  hallusinaatioi¬ 
den  tai  automaattikirjoituksen  muodossa  vastaanotetuista  "viesteistä".  Alussa 
tämä  tapahtui  enimmäkseen  hemisomnambulistisessa  tilassa  ilman  täydellistä 
amnesiaa  ja  myöhemmin  useimmiten  täysin  somnambulistisessa  tilassa,  johon 
liittyi  täydellinen  amnesia.  Helene  ei  siis  itse  yleensä  muistanut  transsitilan¬ 
sa  aikaisista  tapahtumista  mitään.  Kirjan  alaotsikon  termi  "glossolalia"  viittaa 
erääseen  Helene  Smithin  erikoisuuteen:  osa  viesteistä  saatiin  kielillä,  joita  meedio 
ei  osannut,  tai  jopa  kielillä,  joita  ei  ole  olemassakaan  (marsin  kielellä). 

Historiallisia  romaaneja  ja  scifiä 

Erikoisinta  Helene  Smithin  "loisteliaan  subliminaalisen  kasvuston  upeissa  kukin¬ 
noissa"  oli  niiden  kehittyminen  kolmeksi  johdonmukaiseksi  sarjaksi  tai  sykliksi. 
Flournoy  kuvaa  näitä  sarjoja  myös  termillä  "romaani",  koska  ne  kukin  muo¬ 
dostavat  oman  kokonaisuutensa  pysyvine  henkilöhahmoineen  sekä  tarinallisine 
aineksineen.  Yksi  näistä  romaaneista  tapahtui  1400-luvun  Intiassa,  toinen  Marie- 
Antoinetteen  liittyvä  sarja  1700-luvun  Ranskassa  ja  kolmas  Mars-planeetalla. 

Intiaan  sijoittuva  sarja  rakentui  visioista,  joissa  esiintyi  Simandini-niminen 
prinsessa  ja  hänen  puolisonsa  Sivrouka  Nayaka.  Eräältä  Helenen  kautta  vies¬ 
tejä  välittävältä  hengeltä,  Leopoldilta  -  joka  muuten  on  vaikuttanut  planeetal¬ 
lamme  aikaisemmin  itsensä  Gagliostron  hahmossa  -  saadaan  tietää,  että  hei¬ 
dän  Tchandraguiri-niminen  palatsinsa  sijaitsi  Kanrassa  joskus  1400-luvun  alussa. 
Flournoyn  yritykset  tarkistaa  näiden  tietojen  paikkaansapitävyys  konsultoimalla 
tietosanakirjoja  ja  orientalisteja  osoittautuivat  alussa  turhiksi,  kunnes  Marles- 
nimisen  kirjoittajan  vähän  tunnetusta  Intian  historiasta  löytyi  kuin  löytyikin  mai¬ 
ninta  Sivrouka-Nayaca  -nimisen  radjahin  rakennuttamasta  Tchandraguiri-nimi- 
sestä  linnoituksesta.  Kyseisen  lähteen  luotettavuus  osoittautui  asiantuntijoi¬ 
ta  konsultoitaessa  kuitenkin  epäilyttäväksi,  eikä  mainintoja  Sivrouka-Nayacasta 
löydy  muista  Intian  historiaa  käsittelevistä  luotettavista  lähteistä.  Flournoy  päät¬ 
teli  kuitenkin,  että  nämä  tiedot  ovat  päätyneet  Helene  Smithin  subliminaaliseen 
(alitajuiseen)  muistiin  juuri  tästä  lähteestä.  Oletettavasti  Helene  Smith  oli  joskus 
nähnyt  teoksen  ja  selaillut  sitä,  vaikka  hänellä  ei  ollutkaan  tästä  tietoisia  muis¬ 
tikuvia.  Flournoyn  yritykset  jäljittää,  missä  Helene  Smith  olisi  saattanut  olla 
tekemisissä  näin  hämäräperäisen  ja  harvinaisen  opuksen  kanssa  osoittautuivat 
tuloksettomiksi.  Flournoy  asettaa  kuitenkin  tämän  pelkästään  luonnollisiin  syi¬ 
hin  viittaavan  epätodennäköisen  selityksen  okkultististen  selitysten  rinnalle  ver¬ 
tailtavaksi  ja  katsoo,  että  kaikesta  epätodennäköisyydestään  huolimatta  se  on 
sittenkin  uskottavampi. 

Flournoy  pyrki  myös  selvittämään  intialaiseen  sykliin  liittyvän  kielen  autent¬ 
tisuuden.  Tässä  hänen  apunaan  oli  kuuluisa  kielitieteilijä  Ferdinand  de  Saussure. 
Osoittautui,  ettei  kyseinen  kieli  ollut  mitään  spesialistien  tuntemaa  lajia,  mutta 
toisaalta  siihen  sisältyi  enemmän  tai  vähemmän  vääristyneinä  tunnistettavissa 
olevia,  pikemminkin  sanskriittia  kuin  Intian  nykyisiä  kieliä  muistuttavia  sanoja 
tai  juuria,  joiden  merkitys  usein  vastasi  kohtalaisen  hyvin  tilanteita,  joissa  ne  oli 
lausuttu.  Kyseessä  näyttäisi  olevan  sekoitus,  joka  muodostui  osin  oikeista  sansk¬ 
ritin  sanoista  ja  osin  "keksityistä"  sanoista,  jotka  eivät  kuitenkaan  rikkoneet 
oikean  sanskriitin  fonologian  sääntöjä.  Helenen  alitajunta  pystyi  siis  luomaan 
eräänlaista  pseudosanskriittia.  Itse  asiassa  mitä  kielten  keksimiseen  tulee,  Hele¬ 
nen  glossopoeettiset  kyvyt  ulottuivat  pidemmällekin:  marsilaiseen  sarjaan  liittyi 
kokonaisen  uuden  kielen  luominen. 

Marsin  kieli  ja  neologismin  kukoistus 

Yleensä  glossolaliassa  eli  "kielilläpuhumisessa"  on  kyse  merkityksettömästä  jar¬ 
gonista  tai  olemassa  olevien,  mutta  puhuvan  henkilön  tietoiselle  persoonalle 
enemmän  tai  vähemmän  vieraiden  kielien  puhumisesta.  Helene  Smithin  trans¬ 
sitilassa  puhuma  ja  kirjoittama  marsin  kieli  erosi  normaalista  kielilläpuhumisen 
jargonista  sikäli,  että  sillä  oli  pysyvät  muodot:  oma  kirjaimistonsa  säännöllisi¬ 
nä  grafeemi-foneemi  -vastaavuuksineen  sekä  pysyvät  kieliopilliset  rakenteet  ja 
sanasto.  Flournoy  toteaa  kuitenkin,  että  kyseessä  on  kieli,  joka  eroaa  muista 
keinotekoisista  kielistä,  esim.  volapukista  tai  esperantosta  sikäli,  että  kyseessä  ei 
ole  ihmisen  tietoisesti  konstruoima  vaan  alitajuisesti  ja  automaattisesti  syntynyt 
kieli.  Näin  ollen  kyseessä  on  ainakin  tietyssä  mielessä  "luonnollinen",  spontaa¬ 
nisti  syntynyt  kieli. 

Helene  Smith  ei  itse  ymmärtänyt  marsin  kieltä,  mutta  kielen  kielioppia  ja 
sanastoa  pystyttiin  rekonstruoimaan  Esenalen,  erään  Helenen  inkarnoiman  mar¬ 
silaisen  antamien  käännösten  avulla.  Se  mitä  kielen  kieliopista  näin  saatiin  sel¬ 
ville  osoitti,  että  marsin  kielen  syntaksi  muistutti  epäilyttävän  paljon  ranskan 
kielioppia;  se  oli  selvästi  ranskan  kielen  antaman  mallin  mukaan  tehty.  Tämä  sai 
Flournoyn  aiheellisesti  epäilemään  kielen  ekstraterrestiaalista  alkuperää.  Kysees¬ 
sä  on  siis  lähinnä  neologismin  systemaattinen  ja  loppuun  asti  kehitetty  muoto. 
Silti  tämäkin  osoittaa  persoonallisuuden  tiedostamattomien  tai,  kuten  Flournoy 
sanoo,  "subliminaalisten"  kerrosten  kykenevän  melko  vaativiin  psyykkisiin  ja  kog¬ 
nitiivisiin  toimintoihin:  neologismien  säilyttäminen  muistissa,  sitä  mukaa  kuin  ne 
syntyvät,  vaatii  melkoista  muistikapasiteettia. 


Subliminaalinen  muisti  ja  kryptomnesia 

Monet  Flournoyn  kuvaamat  esimerkit  osoittavat  Freudin  havaintojen  tavoin,  et¬ 
tei  se,  mitä  ihminen  pystyy  tietoisesti  palauttamaan  mieleensä,  kata  muistin  koko 
sisältöä.  Kirjassa  on  runsaasti  esimerkkejä  subliminaalisesta  muistista  ja  kryp- 
tomnesiasta.  Jälkimmäisellä  ilmiöllä  tarkoitetaan  latenttien  alitajuisten  muisti¬ 
kuvien  mieleenpalautumista  niin,  ettei  henkilö  itse  tunnista  niitä  muistikuviksi. 
Henkilöllä  ei  tällöin  ole  mitään  mielikuvaa  tilanteista,  joissa  hän  olisi  voinut  tal¬ 
lentaa  nämä  muistikuvat.  Tällöin  ne  tulkitaan  herkästi  jostakin  muualta,  esim. 
henkimaailmasta  tulleiksi  viesteiksi,  etenkin  jos  niihin  sisältyy  paikkaansa  pitävää 
tietoa. 

Kerran  Helene  Smith  kirjoitti  hemisomnambulistisessa  tilassa  arabiankielisen 
tekstinpätkän.  Teksti  oli  kopio  hänen  visiossaan  näkemästään  tekstistä.  Flour¬ 
noy  vei  tekstin  arabiaa  ymmärtävälle  professorikollegalleen.  Tämä  kertoi  sen  ole¬ 
van  arabialainen  sananlasku,  joka  merkitsee  "vähän  ystävältä  on  paljon".  Lause 
oli  kirjoitettu  pohjoisafrikkalaisen  kirjoitusasun  mukaisesti.  Flournoyn  yritykset 
löytää  lähde,  josta  kyseinen  lause  olisi  voinut  jäädä  Helenen  subliminaaliseen 
muistiin,  osoittautuivat  aluksi  turhiksi.  Lopulta  hän  keskusteli  asiasta  Smithin 

perheen  lääkärinä  toimineen  tri  Rapinin  kanssa.  Tämä  oli  tunnistavinaan  tekstis¬ 
tä  oman  käsialansa.  Hän  oli  harrastanut  arabiaa  ja  matkustanut  muutamia  vuosia 
aiemmin  Pohjois-Afrikkaan.  Hän  julkaisi  tästä  matkasta  pienen  kirjasen.  Näihin 
kirjasiin  hän  liitti  kuhunkin  omakätisenä  omistuskirjoituksena  yhden  omistaman¬ 
sa  arabian  kieliopin  liitteenä  olevista  sananlaskuista.  Helene  Smithin  kirjoittama 
sananlasku  löytyikin  kieliopin  sananlaskulistan  alusta.  Flournoy  siis  oletti,  että 
yksi  kirjoista,  jossa  oli  juuri  kyseinen  sananlasku,  oli  joskus  osunut  Helenen  sil¬ 
miin.  Tällöin  sananlasku  olisi  tarttunut  hänen  subliminaaliseen  muistiinsa,  jolla 
spiritistisissä  istunnoissa  ilmenneiden  näkyjen  orientaalisista  aiheista  ja  sävyistä 
päätellen  oli  kiinnostusta  itämaihin  liittyviin  asioihin.  Tilanne  tai  paikka,  jossa 
Helene  olisi  voinut  kirjan  nähdä,  jäi  kuitenkin  avoimeksi  kysymykseksi.  Selitystä 
tuki  kuitenkin  se,  että  tri  Rapin  tunnisti  tekstistä  virheitä,  jotka  olivat  tyypillisiä 
hänelle  itselleen  hänen  arabian  opintojensa  alkuvaiheessa. 


Leopold  ja  muut  "sivupersoonat" 

Edellä  on  jo  mainittu  joitakin  Helenen  näkyihin  ja  automatismeihin  liittyviä  hen¬ 
kilöitä,  jotka  tuovat  mieleen  hypnoosikokeiden  "sivupersoonat".  Tärkein  näistä 
henkilöistä  oli  jo  kertaalleen  mainittu  Leopold,  joka  toimi  eräänlaisena  Helenen 
suojelijana  ja  henkisenä  oppaana.  Huolimatta  Helenen  ja  Leopoldin  persoonien 
välillä  tapahtuvasta  "osmoosista",  Leopold  oli  selvästi  erillinen  persoona.  Toisi¬ 
naan  Leopold  pystyi  muistamaan  sellaisia  asioita,  joista  Helenen  "normaaliminä" 
ei  ollut  tietoinen.  Vastaavasti  Leopold  ei  ollut  tietoinen  kaikista  Helenen  muis¬ 
tikuvista:  suuri  osa  Helenen  elämästä  oli  Leopoldille  tuntematonta.  Modernin 
psykologian  kielellä  voi  asian  ilmaista  niin,  että  vaikka  heillä  oli  yhteiset  aivot, 
oli  heillä  pääsy  muistivarastoihin,  jotka  eivät  olleet  täysin  samansisältöisiä,  vaik¬ 
kakin  osin  päällekkäisiä.  Lisäksi  heidän  motiivinsa  ja  tavoitteensa  olivat  erillisiä 
siinä  määrin,  että  heillä  saattoi  olla  kiistoja  ja  erimielisyyksiäkin.  Koska  Leopold 
tiesi  asioita,  joista  Helene  ei  ollut  tietoinen,  oli  hänestä  ajoittain  hyötyä  neu¬ 
vonantajana  tai  varoittajana.  Flournoyta  kiinnostivat  erityisesti  tällaiset  ilmiöt, 
joita  hän  kutsui  "teleologisiksi  automatismeiksi".  Tällä  hän  tarkoitti  alitajunnas¬ 
ta  tiedostamattomina  toimintoina  tulevia  viestejä,  jotka  saattavat  joskus  antaa 
tilanteeseen  nähden  tarkoituksenmukaisia  ratkaisuja  tai  ohjeita,  jotka  perustuvat 
normaalin  tietoisuutemme  ulottumattomissa  oleviin  muistikuviin. 

Flournoy  toteaa  mediumnismin  erottavan  tai  dissosioivan  elementtejä,  jotka 
normaalisti  ovat  enemmän  tai  vähemmän  sekoittuneina  keskenään.  Persoonalli¬ 
suuden  eri  puolet  ikään  kuin  saavat  asun,  joka  tekee  niistä  itsenäisen  ja  ulkoisen 
olennon  kaltaisia.  Flournoy  kuvaa  Helenessä  myös  toisenlaisen  jakaantumisen. 
Jo  lapsena  Helene  Smith  tunsi  ulkoisen  todellisuuden  vieraaksi  ja  hänen  ihan¬ 
teitaan  vastaamattomaksi.  Tällöin  todellisuuden  köyhyyden  ja  mielikuvituksen 
rikkauden  välinen  ristiriita  purkautui  päiväunina  ja  hallusinaatioina:  maailma 
jakautui  kurjiin  realiteetteihin  ja  mielikuvitusmaailman  ideaaleihin.  Flournoy  to¬ 
teaa,  että  tämä  on  niitä  persoonallisuuden  ristiriitoja,  jotka  jokaisen  kehittyvän 

ihmisen  on  aikuistuessaan  ratkaistava.  Hän  toteaa,  että  Helene  olisi  saattanut 
päätyä  siihen,  että  nämä  puolet  olisivat  harmonisoituneet  molemminpuoleisen 
mukautumisen  kautta.  Spiritismi  kuitenkin  katkaisi  tämän  kehityksen  Helenen 
kohdalla.  On  huomionarvoista,  että  Flournoy  puhuu  molemminpuoleisesta  mu¬ 
kautumisesta:  persoonan  eheytyminen  ei  siis  merkitse  sen  enempää  alistumista 
realiteetteihin  kuin  elämistä  mielikuvitusmaailmassa.  Eheytyminen  merkitsi  hä¬ 
nelle  ilmeisesti  ihanteiden  toteuttamista  todellisessa  elämässä. 


Sittenkin  paranormaalia  ? 

Etsittyään  niin  pitkälle  kuin  mahdollista  luonnollisia  psykologisia  selityksiä  Helene 
Smithin  kyvyille,  Flournoy  omistaa  yhden  luvun  meedioon  liittyville  "ilmeisesti" 
paranormaaleille  ilmiöille.  Luvun  otsikko  "apparences  supranormales"  on  ranskan 
kielessä  monimielinen,  mutta  Flournoy  torjuu  heti  alussa  merkityksen  "näennäi¬ 
nen"  pyrkien  tarkastelemaan  ilmiöitä  ilman  ennakkoasenteita.  Flournoy  tiivistää 
asenteensa  kahteen  periaatteeseen,  jotka  kävisivät  hyvin  huoneentauluista  jo¬ 
kaisen  skeptikon  kotiin.  Ensimmäinen  periaate  on  nimetty  Hamletin  mukaan 
ja  kuuluu  "kaikki  on  mahdollista".  Toinen  Laplacen  mukaan  nimetty  periaate 
puolestaan  toteaa  skeptikoille  tutun  periaatteen:  "todisteiden  painon  on  oltava 
suhteessa  todistettavien  tosiasioiden  outouteen".  Flournoy  toteaa  jälkimmäiseen 
periaatteeseen  liittyvän  vaikean  ongelman:  se  mitä  pidetään  outona,  on  varsin 
suhteellista  ja  subjektiivista.  Näin  ollen  on  vaikeaa  sanoa  täsmällisesti,  kuinka 
paljon  todistusaineistoa  jokin  ilmiö  vaatii.  Jonkin  henkilön  maailmankuva  on 
sellainen,  ettei  ko.  ilmiö  oikeastaan  ole  outo,  ja  toinen  taas  saattaa  pitää  sitä 
niin  kummallisena,  että  todisteita  saatuaankin  hän  vaatii  niitä  loputtomiin  lisää 
vedoten  siihen,  että  ilmiö  on  aivan  uskomaton.  Tästä  Flournoy  ei  suinkaan  päädy 
siihen,  ettemmekö  voisi  päästä  selvyyteen  ilmiöiden  todellisuudesta,  kunhan  ne 
vähitellen  todistusaineiston  karttuessa  joko  selvästi  osoittautuvat  kuplaksi  tai  tu¬ 
levat  yleisesti  myönnetyiksi  tosiasioiksi  -  ja  lakkaavat  olemasta  paranormaaleja. 

Flournoy  vetää  subjektiivisten  seikkojen  merkityksestä  ilmiöiden  outouden 
arvioinnissa  kaksi  johtopäätöstä.  Ensinnäkin,  jokaisen  paranormaaleja  ilmoita 
käsittelevän  tulisi  alkaa  esityksensä  tunnustuksella,  jossa  hän  paljastaa  omat 
lähtökohtansa,  niin  että  lukija  voi  arvioida  näiden  vaikutuksen  johtopäätöksiin. 
Toinen  johtopäätös  on,  että  viisain  asenne  paranormaaleja  ilmiöitä  kohtaan  olisi 
täydellinen  kannanotosta  pidättäytyminen.  Koska  tämä  ei  kuitenkaan  aina  ole 
psykologisesti  mahdollista,  Flournoy  suosittaa  "maltillista  probabilismia",  joka 
on  vapaa  kaikesta  dogmaattisesta  itsepäisyydestä. 

Käsitellessään  meedionsa  mahdollisesti  paranormaaleja  kykyjä  Flournoy  nou¬ 
dattaa  itse  edellä  mainittua  periaatetta,  jonka  mukaan  kirjoittajan  on  tunnus¬ 
tettava  subjektiiviset  ilmiöiden  uskomiseen  vaikuttavat  taipumuksensa.  Teleki- 
nesiasta  -  esineiden  liikuttelusta  ilman  kontaktia  -  hän  toteaa,  että  hän  uskoo 
ilmiöön,  koska  hän  on  omin  silmin  nähnyt  Eusapio  Palladinon  liikuttelevan  esi¬ 
neitä  riittävän  kontrolloiduissa  olosuhteissa.  Hän  toteaa  kuitenkin,  että  vaikka 


SKEPTIKKO  7,  kevät  1990 


9 


olosuhteet  olivat  sellaiset,  että  huijaus  vaikutti  mahdottomalta,  huijauksen  mah¬ 
dollisuus  säilyy:  ainoastaan  Laplacen  periaatteen  mukaiset  todisteet  sen  osoitta¬ 
miseksi  puuttuivat.  Todettuaan,  ettei  hänellä  siis  näin  ollen  ole  ennakkoluuloja 
telekinesiaa  vastaan,  Flournoy  kuvailee  muutamia  toisen  käden  tietoja  Helene 
Smithiin  liittyvistä  telekineettisistä  ilmiöistä  sekä  apporteista  ja  toteaa,  että  to¬ 
disteet  jättävät  paljon  toivomisen  varaa  ja  että  lukuisista  suggestio-yrityksistään 
huolimatta  hän  ei  ole  saanut  aikaan  yhtään  itsensä  läsnäollessa  tapahtunutta  te- 
lekineettistä  ilmiötä.  Telepatiasta  Flournoyn  johtopäätökset  ovat  samankaltaiset: 
hän  uskoo  tuntemansa  todistusaineiston  riittävän  ilmiön  olemassaolon  osoittami¬ 
seen.  Tätä  uskoa  Flournoy  perustelee  sillä,  että  telepatiassa  ei  ole  mitään  outoa 
tai  ihmeellistä:  hänen  mielestään  ajatus  elävien  organismien  välisestä  suorasta 
aistinelimistä  riippumattomasta  yhteydestä  on  siinä  määrin  sopusoinnussa  sen 
kanssa,  mitä  luonnosta  tiedämme  -  tai  tiedettiin  Flournoyn  aikana  -  että  hän 
olisi  ollut  taipuvainen  uskomaan  ilmiöön  a  priori,  ilman  havaittavia  todisteitakin. 
Helene  Smithin  tapauksessa  ratkaisevat  todisteet  telepatiasta  kuitenkin  puuttui¬ 
vat.  Seivänäköisyydestä  Flournoy  toteaa,  että  kaikki  hänen  tuntemansa  Helene 
Smithiin  liittyvät  tapaukset  on  mahdollista  selittää  joko  subliminaalisen  muistin 
tai  telepatian  avulla. 

Lopuksi  Flournoy  tarkastelee,  voidaanko  spiritistien  omat  selitykset  meedioon 
liittyville  ilmiöille  ottaa  vakavasti  ts.  löytyykö  mitään  todistusaineistoa,  joka  pu¬ 
huisi  näiden  selitysten  puolesta.  Aluksi  hän  toteaa,  etteivät  hypoteesit  hengistä 
tai  eetteri-  ja  astraaliruumiista  ole  sinänsä  tieteellisesti  absurdeja.  Kaikki  hänen 
tarkastelemansa  ilmiöt  kuitenkin  selittyvät  muilla  "luonnollisemmilla"  selityksillä. 
Tosin  hän  mainitsee  yhden  yksittäisen  tapauksen,  jonka  kohdalla  "kryptomne- 
siahypoteesi  ja  spiritistinen  hypoteesi  pitävät  molemmat  pintansa  -  vastakkain, 
kuin  kaksi  posliinikoiraa  toisiaan  tapittaen".  Kyseessä  on  tapaus,  jossa  Helene 
Smith  kirjoitti  automaattikirjoituksella  Chaumontet-nimisen  henkilön  allekirjoi¬ 
tuksen.  Smithin  näyistä  selviää,  että  Chaumontet  oli  pormestarina  Chessenaz- 
nimisessä  kylässä  vuonna  1839.  Pari  viikkoa  myöhemmässä  näyssä  em.  henki¬ 
lön  seuraan  liittyy  vielä  Burnier-niminen  pappi,  jolta  saatiin  myös  nimikirjoitus. 
Flournoy  löysi  ko.  kylän  kartalta  ja  kirjoitti  kaupunginjohtajalle.  Flournoyn  saa¬ 
masta  vastauksesta  selvisi,  että  kylässä  todella  oli  kyseisenä  vuonna  pormestarina 
Chaumontet-niminen  henkilö  ja  pappina  oli  kuin  olikin  tällöin  Burnier-niminen 
henkilö.  Vastauksen  mukana  seurasivat  myös  kopiot  arkistosta  löytyneistä  alle¬ 
kirjoituksista,  jotka  muistuttivat  hämmästyttävästi  Helene  Smithin  kirjoittamia. 
Flournoyn  ensimmäinen  oletus  oli  luonnollisesti,  että  Helene  Smith  oli  joskus  näh¬ 
nyt  asiakirjoja,  joissa  oli  ollut  Chessenazin  pormestarin  ja  papin  allekirjoitukset, 
mutta  tälle  hypoteesille  ei  löytynyt  suoranaista  tukea.  Toisaalta  tukea  ei  löyty¬ 
nyt  spiritistiselle  selityksellekään.  Flournoy  jättää  lukijan  harkittavaksi,  kumpi 
on  uskottavampi  selitys:  vainajien  henget  vai  latentit  alitajuiset  muistikuvat. 

Flournoy  ja  psykoanalyysi 

Helene  Smithin  kyvyt  osoittavat  ihmisen  sielunelämän  tiedostamattomien  ker¬ 
rosten  pystyvän  niin  yllättäviin  suorituksiin,  ettei  oikeastaan  ole  ihme,  että  spi¬ 
ritismiin  liittyviin  ilmiöihin  etsittiin  selityksiä  henkimaailmasta  -  varsinkin  ennen 
kuin  ihmisen  sielunelämän  alitajuisten  kerrosten  monimutkainen  luovuus  ja  teleo- 
logisuus  tulivat  Freudin  ansiosta  laajemmin  tunnetuiksi  ja  lopulta  osaksi  kansa¬ 
nomaista  psykologiaa.  Flournoyn  tutkimus  ilmestyi  samoihin  aikoihin,  kun  Freud 
kehitteli  psykoanalyyttista  teoriaansa.  Flournoyn  kirja,  jossa  hän  toteaa  unen 
toimivan  luotaimena,  jolla  voimme  kartoittaa  persoonallisuuden  syvempiä  ker¬ 
roksia  ja  alitajuisia  tunteita  (mts.  132),  ilmestyi  vuonna  1900,  samana  vuonna 
kuin  Freudin  Traumdeutung  (Unien  tulkinta).  Flournoy  tunsi  Freudin  tutkimuk¬ 
set  hysteriasta  ja  viittaa  Freudiin  teoksessaan.  Hänen  aikaisempi  tuotantonsa 
kuitenkin  osoittaa,  että  hänen  kiinnostuksensa  "alitajunnan  luovaan  mielikuvi¬ 
tukseen"  oli  kuitenkin  alkanut  ennen  kuin  Freudin  teokset  tulivat  kansainvälisesti 
tunnetuiksi.  Vaikutteet  ovat  mahdollisesti  olleet  molemmansuuntaisia:  Freudilla 
oli  kirjastossaan  Flournoyn  kirjan  englanninkielinen  laitos. 

Flournoyn  kirja  on  vaikuttanut  myös  toisen  alitajunnasta  kiinnostuneen  liik¬ 
keen,  surrealismin,  johtohahmoon.  Andre  Breton  on  tunnustanut  kirjan  yhdeksi 
innoituksensa  lähteeksi  hänen  kiinnostuessaan  alitajunnan  ihmeistä  (Breton,  Ent- 
retiens,  s.  82).  Flournoyn  teoksesta  on  hiljattain  otettu  uusintapainos  (Editions 
du  Seuil,  Paris  1983).  Teos  ansaitseekin  tulla  kaivetuksi  esiin.  Se  ei  ole  mielen¬ 
kiintoinen  pelkästään  psykiatrian  historiasta  tai  alitajunnan  tutkimuksen  alkuvai¬ 
heista  kiinnostuneille  lukijoille.  Flournoyn  kirja  kiehtoo  vieläkin  ehkä  juuri  siksi, 
että  se  täydentää  kuvaamme  alitajunnasta.  Freud  kuvasi  lähinnä  alitajunnan 
esim.  virhetoimintojen  tai  neuroosin  oireiden  muodossa  normaalitoimintoihimme 
kohdistamaa  "häirintää".  Flournoylla  korostuvat  alitajunnan  luovat  ja  positiivi¬ 
set  aspektit:  Flournoyn  kuvaamissa  teleologisissa  automatismeissa  alitajunta  ei 
pelkästään  häiritse  tietoista  toimintaamme,  vaan  tulee  joskus  jopa  avuksemme, 
silloin  kun  tietoinen  minämme  ei  näytä  selviytyvän.  Koska  Flournoy  ei  näe  kuvaa- 
miaan  poikkeavia  psyykkisiä  ilmiöitä  pelkästään  patologisina  eikä  "medikalisoi" 
tai  "psykiatrisoi"  niitä,  häntä  on  luonnehdittu  myös  "antipsykiatrian"  varhaiseksi 
edeltäjäksi  (Louis,  L'ere  des  mediums,  s.  165). 

Flournoyn  teos  on  myös  liikuttava  kuvaus  arjen  harmauteen  tuomitun  ihmi¬ 
sen  kaipuusta  etsiä  kompensaatioita  mielikuvituksensa  loputtomasta  kasvustosta. 
Rivien  välistä  voi  myös  lukea  viitteitä  skeptisen  psykologin  ja  hänen  "viehättävän 
visionäärinsä"  välisestä  molemminpuolisesta  viehättymisestä.  Helenen  medium- 
nistiset  kyvyt  puhkesivat  täyteen  kukkaansa  itse  asiassa  vasta  Flournoyn  ilmestyt¬ 
tyä  kuvaan.  Breton  vertaakin  Flournoyn  suhdetta  itsensä  ja  Nadjan  suhteeseen 
ja  toteaa,  että  Helenen  planeetalta  toiselle  tapahtuvien  vaellusten  tavoitteena 
näyttää  olleen  Flournoyn  huomion  ja  kiinnostuksen  vangitseminen  (Breton  mts. 

142).  Tämä  ei  olekaan  kovin  hämmästyttävää,  sillä  Leopoldin  mukaan  Flournoy 
oli  Helenen  aikaisemman  inkarnaation  prinsessa  Simandinin  puolison  Sivrouka 
Nayakan  reinkarnaatio. 

Tärkeintä  on,  ettei  hoidosta  ole  haittaa 


Skepsiksen  lääkäripaneeli  perimmäisten  kysymysten  äärellä 


Matti  Virtanen 


Skepsiksen  jatkovuosikokouksen  yhteydessä  pidettiin  24.  toukokuuta  pienimuo¬ 
toinen  paneelikeskustelu,  johon  oli  kutsuttu  kaikki  yhdistyksen  lääkärijäsenet  ar¬ 
vioimaan  ns.  vaihtoehtolääketiedettä  omien  kokemustensa  perusteella. 

Paikalle  saapui  kuudesta  lääkäristämme  kaksi,  hypnoterapeutti  Pekka  Ro¬ 
ponen  ja  yleislääketieteen  erikoislääkäri,  akupunktiota  käyttävä  Tuire  Lehtosalo. 
Heidän  lisäkseen  keskusteluun  osallistuivat  Kuopion  yliopiston  farmakologian  do¬ 
sentti  Veijo  Saano  sekä  ravitsemukseen  erikoistunut  biokemisti  Harri  Hemilä. 

Saano  kertoi  olevansa  kiinnostunut  huuhaasta  erityisesti  Martti  "huuhaa" 
Innasen  tuotannon  psykoanalyyttisen  tulkinnan  näkökulmasta.  Hän  muistutti 
kliinisen  farmakologian  periaatteesta,  jonka  mukaan  "Jokainen  uusi  hoitotapa 
on  tehoton  ja  vaarallinen,  kunnes  toisin  todistetaan". 

Saano  otti  esimerkiksi  syövän,  joka  kiehtoo  makaaberilla  tavalla  ihmismieltä: 
siihen  etsitään  yhtä  syytä,  jota  ei  koskaan  löydy.  On  vain  suuri  joukko  selittäviä 
tekijöitä  ja  niitä  vastaavasti  suuri  joukko  hoitomuotoja.  Saano  on  viime  kuu¬ 
kaudet  kerännyt  tietoja  syövän  "vaihtoehtoisista"  hoitomuodoista.  Hän  laatii 
tietokonerekisteriä,  jota  selaamalla  lääkärit  voisivat  saada  nopeasti  tietoa  näistä 
vaihtoehdoista  —  "tieto  auttaa,  vaikka  ihmeparanemista  ei  voisikaan  luvata. 

Vaihtoehtoisten  syöpähoitojen  luettelointi  on  Saanon  mukaan  pitkällä  mm. 
Sveitsissä  ja  muualla  Keski-Euroopassa.  Tänä  kesänä  on  Hampurissa  suuri  syö- 
väntutkijoiden  konferenssi,  jossa  myös  vaihtoehtohoitoja  esitellään. 

Saano  on  löytänyt  vaihtoehtohoidoista  yhden  yhteisen  piirteen:  ne  väittä¬ 
vät  hoitavansa  itse  taudin  syytä  päinvastoin  kuin  koululääketiede,  jota  syytetään 
keskittymisestä  pelkkiin  oireisiin.  Tätä  ajattelua  edustavat  kaikki  vaihtoehtoroh- 
tojen  kauppiaat,  mm.  tohtori  Matti  Tolonen,  joka  mainosti  taannoin  hivenainei¬ 
taan  Savon  Sanomissa  koko  sivun  ilmoituksella.  Saanoja  kumppanit  rohkenivat 
lähettää  lehdelle  vastineen,  jossa  todettiin,  että  "rahakin  saattaa  vaikuttaa"  To¬ 
losen  esiintymisiin.  Farmakologin  mielessä  herättää  suurta  ihmetystä  se,  että 


SKEPTIKKO  7,  kevät  1990 


13 


ihmiset  osaavat  suhtautua  automainoksiin  skeptisesti,  mutta  lääkkeitä  mainos¬ 
tettaessa  kaikki  ylisanat  ja  harhaanjohtavat  väitteet  suostutaan  uskomaan  noin 
vain. 

"Tietämättömyys  lääkkeiden  vaikutuksista  on  suunnatonta",  Saano  kertoi. 
Hän  arveli,  että  julkisuudessa  riittää  vastakin  paljon  kommentoitavaa  erityisesti 
vaihtoehtolääkinnän  kaupallisten  piirteiden  vuoksi.  Saano  on  parhaillaan  toimit¬ 
tamassa  kirjaa,  jossa  lääkinnän  lieveilmiöitä  käsitellään  kriittisesti.  Skeptikko- 
lehti  odottaa  arvostelukappaletta. 


Lääkintää  vai  tiedettä? 

LL  Pekka  Roponen  asetti  kyseenalaiseksi  koko  lääketieteen  käsitteen.  Hänen 
mielestään  lääkärit  vain  soveltavat  muiden  luonnontieteiden  hankkimaa  tietoa 
—  heillä  ei  ole  puhdasta  tieteellistä  tiedonintressiä  vaan  parantamisen  intressi. 
Lääkärillä  (ja  lääketieteilijällä)  on  selvä  normatiivinen  asenne  työhönsä:  on  paha 
(sairaus),  jota  pitää  vastustaa  ja  hyvä  (terveys),  jota  pitää  edistää. 

Lääketiede  on  tässä  Roposen  katsannossa  "kokoelma  menetelmiä  sairauksien 
hoitamisesta".  Hän  ehdotti  koko  alalle  uudeksi  nimeksi  lääkintätaitoa,  joka  voisi 
helpottaa  lääkäreiden  paineita:  Kun  parantaminen  on  pääasia,  hoidon  "tieteelli¬ 
syys"  voisi  olla  toisarvoista.  Sydämiä  siirtävien  sankarilääkärien  sädekehää  voi¬ 
taisiin  myös  murentaa,  jotta  arvoa  saisivat  myös  ne  terveyskeskuslääkärit,  jotka 
puurtavat  vuosikausia  saadakseen  ihmiset  muuttamaan  elintapojaan. 

Roposen  mukaan  lääkärin  suuri  ongelma  ovat  ne  potilaat,  joita  ei  voi  auttaa, 
mutta  joille  kuitenkin  pitäisi  tehdä  jotakin.  Tässä  avautuu  rajaton  mahdollisuus 
kaikenlaisille  vaihtoehtohoidoille.  Roponen  ei  halua  kategorisesti  tuomita  niitä, 
koska  lääketiedekin  on  tehotonta  ja  epävarmaa. 

Lääketiede  pyörii  Roposen  mukaan  yhä  tiiviimmin  pilleriteollisuuden  ympäril¬ 
lä.  Kun  aiemmin  lääketieteen  eturintama  löytyi  kirurgiasta,  se  on  nyt  siirtynyt 
lääketehtaiden  tuotekehitysosastoille.  "Taloudellisesti  pillerituotanto  kannattaa 
ja  tekee  lääkärin  työn  helpoksi.  Mikään  ei  ole  niin  helppoa  kuin  reseptin  kirjoit¬ 
taminen,  etenkään  kun  käsialastakaan  ei  tarvitse  saada  selvää". 

Roposen  mukaan  tiede  tuli  lääketieteeseen  vasta  1 800-luvulla.  Sitä  ennen 
harrastettiin  vain  parantamista  vanhojen  kaavojen  mukaan:  esimerkiksi  keuhko- 
kuumepotilailta  laskettiin  pahaa  verta  litrakaupalla.  Tiede  otti  sairaaloissa  ensi 
askeleensa  sen  jälkeen  kun  oli  huomattu,  että  hoitamattomat  potilaat  saattoivat 
pärjätä  hoidettuja  paremmin. 

Nykyisin  hoito  yleensä  auttaa  jonkin  verran.  Roponen  myöntää,  että  suuri 
ansio  tässä  on  ns.  plasebovaikutuksella.  (Plasebolääkkeelle  on  esitetty  suomen¬ 
nosta  "lumolääke",  mutta  se  ei  ole  Roposen  mielestä  sopiva  —  plasebo  tarkoittaa 
"minä  miellytän".) 

Plaseboa  on  kokeiltu  jopa  psykoterapiassa:  koehenkilöt  jaettiin  kahteen  jouk¬ 
koon,  josta  toiseen  kuuluneet  saivat  "oikeaa"  terapiaa,  kun  taas  toisen  ryhmän 
potilaat  joutuivat  juttelemaan  terapeutin  kanssa  niitä  näitä  urheilusta  ja  säästä. 

Paranemistulokset  olivat  molemmissa  ryhmissä  samaa  luokkaa.  Lääkärit  ovat 
yleisesti  sitä  mieltä,  että  plasebohoidon  vaikutus  paranemisessa  on  40-60  pro¬ 
senttia. 

Roposen  leipälajia  eli  hypnoosia  ei  ilmeisesti  voi  testata  sokkomenetelmällä. 
Tämä  puute  ei  kuitenkaan  tee  siitä  Roposen  mukaan  epätieteellistä  vaihtoehto- 
lääkintää,  kuten  mm.  British  Medical  Journal  on  luokitellut. 

Hypnoosissa  on  myös  se  ongelma,  että  sitä  ei  osata  kunnolla  selittää.  Ro¬ 
posen  mukaan  hämmästyttävin  kunnolla  dokumentoitu  hypnoosiparanemisen  ta¬ 
paus  koskee  henkilöä,  jolla  oli  perinnöllinen  kalansuomutauti  —  vaikea  ihosai¬ 
raus  joka  ei  yleensä  parane  lainkaan.  Hypnoosi  on  ilmeisesti  saanut  mystisen 
ja  hieman  kyseenalaisen  maineensa  juuri  tällaisten  "ihmeparanemisten”  ansiosta. 
Suomesta  Roponen  kertoi  tuntevansa  tapauksen,  jossa  paksunsuolen  syöpä  oli 
kadonnut  hypnoosihoidon  jälkeen. 

Tässä  Roponen  heristi  sormea  ja  varoitti  tekemästä  liian  pitkälle  meneviä 
johtopäätöksiä:  jos  sairaus  paranee  jonkin  hoidon  aikana  tai  sen  jälkeen,  se  ei 
merkitse,  että  paraneminen  olisi  johtunut  kyseisestä  hoidosta.  Tämä  on  pidet¬ 
tävä  mielessä  erityisesti  psykiatriasta  puhuttaessa;  esimerkiksi  skitsofreniaa  on 
yritetty  hoitaa  kaikin  kuviteltavissa  olevin  ja  myös  mielikuvituksellisin  keinoin. 
Joskus  potilaat  ovat  parantuneet,  joskus  eivät  — jakomielitaudin  syyt  ovat  edel¬ 
leen  selittämättä. 

Psykiatriassa  ovat  mainetta  niittäneet  ns.  herooiset  menetelmät  kuten  psy¬ 
koanalyysi.  Roponen  tunnusti  väheksyvänsä  syvästi  tuota  Sigmund  Freudin  ke¬ 
hittämää  hoitomuotoa  ja  erityisesti  Freudin  tutkimuksia;  Svenska  Dagbladetissa 
oli  muuten  sunnuntaina  20.  toukokuuta  Freudista  suuri  artikkeli  otsikolla  Den 
Stora  förfalskaren  —  Suuri  väärentäjä. 

Roponen  on  hieman  pehmentänyt  asennettaan  maallikkohypnotisoijiin,  jotka 
hän  niputti  kelvottomien  joukkoon  vielä  viime  vuonna  Skepsis-luennollaan.  Nyt 
hän  tunnusti  asenteensa  ambivalentiksi.  "Kaikkea  ei  voi  tuomita".  Roposen  mu¬ 
kaan  pääasia  on,  että  hypnoosia  käytetään  muun  lääketieteen  tukena  ja  apuna. 
Hypnoosi  voi  hänen  mukaansa  mm.  korvata  turhaa  lääkitystä. 

"Jos  lääketieteessä  on  jotakin  hyvää,  niin  se  on  ainakin  heräämässä  oleva 
itsekritiikki,  joka  vaihtoehtolääkitsijöiltä  vielä  puuttuu",  Roponen  sanoi  ja  päätti 
alustuksensa  Hippokrateen  mottoon:  Tärkeintä  on,  ettei  hoidosta  ole  haittaa. 

Roposen  alustuksen  jälkeen  käytiin  pitkä  keskustelu  plasebon  merkityksestä. 
Skepsiksen  sihteeri  Timo  Kaitaro  huvitti  läsnäolijoita  kertomalla  tutkimuksesta, 
jossa  osalle  koehenkilöistä  oli  kerrottu,  että  he  kuuluvat  palseboryhmään.  Siitä 
huolimatta  heidänkin  paranemisessaan  oli  havaittavissa  plasebon  vaikutus,  jonka 
pitäisi  kai  periaatteessa  olla  tiedostamaton. 

Suuri  vitamiiniväittely 

Biokemisti  Harri  Hemilä  pohti  omassa  alustuksessaan  ensin  koululääketieteen 
ja  vaihtoehtolääketieteen  sekä  toisaalta  kovien  faktojen  ja  huuhaan  välistä  se¬ 
mantiikkaa.  Hänen  mielestään  terminologia  on  varsin  sekavaa,  mutta  parista 
asiasta  voitaneen  olla  yhtä  mieltä:  koululääketieteellä  on  enemmän  "valtaa". 
Mitä  kauemmas  vaihtehtojen  puolelle  mennään,  sitä  vähemmän  valtaa  jää  jäljel¬ 
le. 

Koululääketieteessä  on  myös  enemmän  kovia  faktoja  eli  "totuutta",  kun  taas 
vaihtoehtopuolella  on  enemmän  huuhaata.  Huomattavaa  kuitenkin  on,  että  näi¬ 
den  kahden  ääripään  välillä  ei  ole  selvää  rajaa,  vaan  koululääketieteestä  ja  kovista 
faktoista  siirrytään  vaihtoehtolääkinnän  ja  huuhaa-faktojen  puolelle  portaatto¬ 
masti  liukuen. 

Koululääketieteellä  on  nykyoloissa  sekä  valtaa  että  kovia  faktoja,  kun  taas 
vaihtoehtolääkintä  on  usein  vallatonta  huuhaata.  Näiden  asioiden  välillä  on  kor¬ 
relaatio,  josta  Hemilä  varoitti  tekemästä  johtopäätöksiä.  Siis  vallasta  ei  vält¬ 
tämättä  seuraa  automaattisesti  lisää  kovia  faktoja  eikä  vallattomuudesta  lisää 
huuhaata. 

Hemilä  kertoi  esimerkin,  joka  valaisi  faktojen  kovuuden  mittaamisen  vaikeut¬ 
ta:  Kansa  tietää,  että  C-vitamiinin  eli  askorbiinihapon  syöminen  ehkäisee  ja 
parantaa  vilustumista.  Siitä  huolimatta  tietelijät  ovat  jakaantuneet  tässä  kysy¬ 
myksessä. 

C-vitamiinin  vaikutuksen  vilustumiseen  aavisti  ensimmäisenä  herra  nimeltä 
Jungeblut  vuonna  1939.  Teorian  nosti  kuitenkin  maailmankuuluksi  vasta  Nobel- 
kemisti  Linus  Paulingin  tutkimus  Vitamin  C  and  the  Common  Cold  vuodelta 
1970. 

Jostakin  syystä  Paulingin  teoria  ei  ole  saavuttanut  lääketieteilijöiden  hyväksy¬ 
mistä.  Suomestakin  löytyy  johtavia  lääkäreitä,  jotka  ovat  valmiita  todistamaan 
C-vitamiinin  parantavaa  vaikutusta  vastaan.  Mm.  Jorma  Järvisalo,  Antti  Aro 
ja  Kirsti  Parkkinen  ovat  lääkäreitä,  joiden  mielestä  johtopäätökset  C-vitamiinin 
parantavasta  vaikutuksesta  ovat  perusteettomia. 

Pauling  oletti,  että  yhden  gramman  vuorokausiannos  askorbiinihappoa  lie¬ 
vittää  vilustumisoireita  merkittävästi.  Hänen  teoriaansa  on  Hemilän  mukaan 
tutkittu  ainakin  18:ssa  kliinisessä  kokeessa,  jotka  kaikki  osoittavat  tuon  yhden 
gramman  lyhentävän  sairauden  kestoa.  Yksikään  tutkimus  ei  ole  osoittanut  C- 
vitamiinin  pidentävän  vilustumista.  Nämä  tulokset  ovat  Hemilän  mukaan  tilas¬ 
tollisesti  merkitseviä. 

Hemilä  esitteli  myös  biokemiallisen  selityksen  vilustumisen  vaikutuksesta  so¬ 
lujen  kemiaan:  C-vitamiinin  pitoisuus  laskee  sairauden  aikana,  ja  sen  lisäannos 
nopeuttaa  solun  aineenvaihdunnan  palautumista  ennalleen. 

Kliinisten  kokeiden  ja  biokemiallisen  selitysmallin  perusteella  Hemilä  oli  val¬ 
mis  vetämään  johtopäätöksen,  jonka  mukaan  "Pauling  oli  sittenkin  oikeassa" 
eli  C-vitamiini  lievittää  vilustumisen  oireita.  Tätä  voidaan  Hemilän  mielestä  pi¬ 
tää  "kovana  faktana".  Skeptikkona  hänkään  ei  silti  halunnut  suositella  kaikille 
ihmisille  C-vitamiinin  syöntiä:  "Ehdottomuus  on  aina  pahasta." 

Hemilällä  oli  toinen  esimerkki,  joka  havainnollisti  huuhaa-tietoa:  1920-luvulla 
tuotiin  lääkemarkkinoille  B-17:ksi  nimitetty  "vitamiini",  joka  tunnetaan  myös 
nimellä  latriili.  Tämän  aineen  menestyskausi  ajoittui  1950-luvulle,  mutta  ede- 
leenkin  sillä  on  kannattajia.  Latriilin  kotimaisiksi  guruiksi  Hemilä  mainitsi  Ilkka 
Piirosen,  Matti  Tolosen  ja  Toivo  Rautavaaran. 

Biokemistin  arvio  latriilista  on  synkkä:  Hemilän  mukaan  aine  ei  ole  ensinnä¬ 
kään  mikään  vitamiini,  vaan  myrkky.  Se  sisältää  syanidia  kohtuullisen  suurina 
annoksina  B-17  on  siis  hengenvaarallista.  Ja  kuinka  ollakaan,  aine  on  todistet¬ 
tavasti  tappanut  ihmisiä. 

Hemilän  alustuksen  jälkeen  lääketieteilijät  esittivät  hieman  epäilyksiä  C-vitamiinin 
tehosta.  Veijo  Saano  kaipasi  lisätietoja  vilustumisen  lyhenemisestä  ja  siitä,  miten 
erilaiset  annostukset  vaikuttavat:  Entä  jos  nauttiikin  6  grammaa  vuorokaudes¬ 
sa,  tai  vain  puolikkaan.  Hemilä  puolusti  Paulingia,  ja  keskustelu  jäi  maallikon 
korvissa  ratkaisemattomaksi. 


Tehokasta  humpuukia 

Tuire  Lehtosalo  kertoi  lukeneensa  Lääkärilehdestä  1976  ilmoituksen,  jossa  haet¬ 
tiin  oppilaita  tohtori  Pöntisen  akupunktiokursseille.  Hän  kiinnostui,  kävi  kurssin 
huvikseen  ja  kokeili  neuloja  tuttaviin  ja  sukulaisiin  uskomatta  lainkaan,  että  niillä 
VOISI  olla  mitään  todellista  vaikutusta. 

Mutta  vaikutusta  oli:  akupunktio  oli  Lehtosalon  mukaan  jopa  tehokasta.  Tut¬ 
tavat  kiittelivät  niin  paljon,  että  hän  meni  myös  jatkokurssille  Sen  jälkeen  myös 
Lehtosalon  potilaat  ovat  saaneet  akupunktiohoitoa.  Tulokset  ovat  olleet  jopa 
"liian  hyviä". 

Lehtosalo  kertoi,  ettei  hän  edelleenkään  usko  akupunktion  takana  oleviin  itä¬ 
maisiin  teorioihin  ihmisruumiin  vyöhykkeistä  ja  energioista.  Neuloja  ei  itse  asiassa 
tarvitse  painaa  niihin  pisteisiin,  jotka  teoria  neuvoo,  umpimähkäinenkin  piikittely 
tuo  suunnilleen  yhtä  hyviä  tuloksia.  Myöskään  potilaan  oma  usko  akupunktion 
voimaan  ei  näytä  olevan  yhteydessä  paranemisen  tuloksellisuuteen.  Akupunk¬ 
tion  vaikutus  on  todettu  aivan  samaksi  kuin  fysioterapian:  se  auttaa  noin  70 
prosenttiin  potilaista. 

Lehtosalon  mukaan  on  hyvä  asia,  että  akupunktio  pysyi  meillä  Suomessa  lää¬ 
käreiden  yksinoikeutena  eikä  levinnyt  maallikkoparantajien  menetelmäksi  kuten 
Ruotsissa.  Siellä  amatööriparantajat  ovat  onnistuneet  levittämään  neuloillaan 
jopa  maksatulehduksia.  "Ruotsissa  akupunktio  meni  humpuukiksi",  Lehtosalo 
arvioi. 

Akupunktion  voimaa  ei  muuten  pidetä  rajattomana  myöskään  menetelmän 
kotimaassa  Kiinassa.  Akupunktio  on  parhaimmillaan  kivunlievityksessä,  mutta 
Lehtosalon  mukaan  kiinalaiset  lääkäritkään  eivät  koskaan  puhkaise  vatsakalvoa 
ilman  paikallispuudutusta. 

Lehtosalon  alustuksen  aikana  keskustelu  alkoi  hajota  ruokailun  ja  tarjoilun 
vuoksi  pienempiin  kuppikuntiin,  mutta  yhden  asian  hän  sai  vielä  tehtyä  selväksi: 
Haastattelututkimuksen  mukaan  kymmenen  prosenttia  suomalaisista  lääkäreistä 
katkaisee  hoitosuhteen  heti,  jos  hän  kuulee  potilaansa  käyneen  vaihtoehtohoi- 
tajalla.  Lehtosalon  mielestä  tällainen  asenne  on  järkyttävä  ja  vastuuntunnoton, 
jopa  lääkärin  etiikan  vastainen.  "Tieteellisen"  ja  ammatillisen  puhtauden  vaa¬ 
liminen  johtaa  siihen,  että  potilaat  eivät  uskalla  tunnustaa  lääkärilleen  käyttä¬ 
vänsä  samaan  aikaan  vaihtoehtohoitoa.  Esimerkiksi  syövän  solumyrkkyhoidossa 
tällainen  tiedon  salaaminen  voi  olla  kohtalokasta,  koska  osa  vaihtoehtoisista  syö¬ 
pälääkkeistä  toimii  vastamyrkkynä  sytostaateille. 

Tähän  Lehtosalon  moraaliseen  varoitukseen  yhtyen  Skepsiksen  hallitus  kiit¬ 
tää  lääkäripaneelin  alustajia  ja  muita  paikalla  olleita.  Skeptikko  pitää  vastakin 
palstansa  auki  parantamista  ja  lääketiedettä  koskevalle  keskustelulle. 

Lehdistökatsaus 


Matti  Virtanen 


"Ei  ole  oikeastaan  poliitikkojen,  eikä  edes  toimittajien  vika,  että  kansalle  syöte¬ 
tään  niin  paljon  humpuukia.  Se  on  viime  kädessä  kansan  vika.  Kansalle  syötetään 
niin  paljon  humpuukia  siksi,  että  kansa  suostuu  niin  paljon  humpuukia  syömään. 
Kansalle  lakataan  syöttämästä  humpuukia  heti,  kun  se  lakkaa  humpuukia  syö¬ 
mästä,  ei  ennen."  (Aimo  Kairamo,  Demari  8.  toukokuuta  1990) 

Nämä  toveri  Kairamon  sanat  kelpaisivat  hyvin  vaikkapa  Skeptikko-\eMen 
pysyväksi  motoksi,  jos  sellaista  joku  kaipaisi.  Tällä  kertaa  Kairamo  oli  valinnut 
sarkasmiensa  maalitauluiksi  Smp:n  rasismin,  Keskustan  hoipertelun  ydinvoima- 
kysymyksessä  ja  Vasemmistoliiton  "utuiset”  haaveet  yhteiskunnan  rakenteiden 
muuttamisesta. 

Politiikassa  on  varsin  yleistä,  että  vastustajien  aatteet  ja  aikeet  leimataan 
huuhaaksi.  Skeptikko-lehden  paistoilla  sellaiseen  ei  tietenkään  sorruta,  vaikka 
aihetta  olisikin.  Sen  sijaan  osoitamme  suurta  pidättyväisyyttä  lukiessamme  leh¬ 
distöstä  muun  muassa  seuraavia  merkittäviä  uutisia: 


Joustava  salaisuus 

Kauppalehden  viikkoliitännäinen  Optio  esittelee  29.  maaliskuuta  1990  kaari- 
nalaisen  teräskatteita  valmistavan  yrityksen  nimeltä  Verho-Yhtiöt.  Esittelyn  syy 
ei  ole  yhtiön  tuotteiden  erinomaisuus,  vaan  hauska  markkinointikikka;  "SoftLine- 
levyjen  markkinoinnin  ja  lisenssimyynnin  tueksi  suunnitellussa  kampanjassa  Verho- 
Yhtiöt  käyttävät  mystisistä  kyvyistään  tunnettua  Uri  Gelleriä." 

Optio  tietää  kertoa,  että  Geller  on  "tunnettu  kyvyistään  ympäri  maailman". 
Ja  mitkä  ne  kyvyt  olivatkaan:  "Lusikan  taivuttamisen  ohella  Geller  on  mm.  löytä¬ 
nyt  mineraaleja  ja  öljyä  maaperästä".  Huomattavaa  tässä  lienee,  että  lusikoiden 
taivuttaminen  on  edelleen  UG:n  päätoimi;  öljyä  ja  muuta  löytyy  sen  "ohella". 

Verho-Yhtiöiden  toimitusjohtaja  Heikki  Hovikoski  kertoo  lehdelle,  että  aja¬ 
tus  Uri  Gelierin  palkkaamisesta  tuntui  aluksi  kaukaiselta,  koska  maailmankuulu 
henkilö  saattoi  olla  liian  kallis  ja  käytettävissä  oli  vajaat  miljoona  markkaa.  On¬ 
neksi  hinnasta  kuitenkin  päästiin  sopuun  -  tarkkoja  markkamääriä  ei  tietenkään 
paljasteta. 

Hovikoski  selittää  Option  lukijoille,  että  Gellerillä  ja  Verho-Yhtiöillä  on  yh¬ 
teinen  salaisuus:  "Ajatusrakennelmana  on  salattu  osaaminen,  Uri  Gellerin  me- 
tallintaivutustekniikkaahan  ei  kukaan  ymmärrä.  Verho-Yhtiöiden  patentoima  te¬ 
räslevyjen  taivutusmenetelmä  on  myös  niin  salainen,  etteivät  edes  yhtiön  omat 
työntekijät  SoftLine-koneen  käyttäjiä  lukuun  ottamatta  pääse  valmistusmenetel¬ 
män  kanssa  tekemisiin." 

Tässä  tapauksessa  on  tietysti  mahdollista,  että  kyyninen  tai  ylen  huumorin¬ 
tajuinen  yritysjohto  huiputtaa  sekä  mannekiiniaan  Gelleriä  että  suurta  yleisöä  — 
ainakin  Heikki  Hovikoski  lienee  kuullut,  että  Geller  on  ammatiltaan  taikuri.  Tosi¬ 
koksi  leimautumisen  uhallakin  muistutamme  hänelle  ja  muillekin  kiinnostuneille, 
että  Gellerin  temput  on  selitetty  —  lähes  rautalangasta  taivuttaen  —  mm.  James 
Randin  kirjassa  The  Truth  About  Uh  Geller  (1 982)  ja  Marksin  ja  Kammannin 
teoksessa  The  Psychology  of  the  Psychic  (1980). 


Perestroikan  ulottuvuuksia 

Viime  syksynä  saimme  ihailla  Neuvostoliiton  virallisen  uutistoimiston  Tassin  kamp 
pailua  Voronezhin  kaupunkiin  laskeutuneen  Ufon  kanssa.  Valitettavasti  tuo  Oo¬ 
nin  rantakaupunkiin  Etelä-Venäjälle  laskeutunut  avaruusalus  ja  sen  robottimat- 
kustajat  osoittautuivat  tarkempien  tutkimusten  jälkeen  muutaman  lapsen  keksin¬ 
nöksi.  Kuten  tavallista  on,  ufouutisen  välittäneellä  tietotoimistolla  oli  suuria  vai¬ 
keuksia  palauttaa  juttunsa  maan  pinnalle  ja  myöntää  erehdyksensä.  Tapauksesta 
on  erinomainen  yhteenveto  Skeptical  Inquirer  -lehden  tämän  kevään  numerossa 
(Paul  Kurtz:  Paranormal  Pandemonium  in  the  Soviet  Union). 

Juuri  kun  Voronezhin  Ufo  oli  kadonnut,  Neuvostoliiton  kimppuun  kävi  lisää 
avaruusolentoja.  Tass  kertoi  huhtikuun  alussa,  että  Semipalatinskin  maaseutu- 
rakennuskombinaatin  työläinen  S.  D-ville  oli  joutunut  talvella  outojen  voimien 
kaatamaksi:  "Yllättäen  näköpiiriin  ilmestyi  neliönmuotoinen  loistava  esine,  joka 

leijui  liikkumatta  maan  yläpuolella.  Tällöin  S.  D-ville  tunsi  takaapäin  olkapää- 
hansä  kimmoisan  iskun,  joka  muistutti  ilma-aallon  sykäystä.  Nuorukainen  kaatui, 
jokin  painoi  häntä  maahan.  Pakkasesta  huolimatta  hänelle  tuli  kuuma." 

Herra  D-ville  kuitenkin  selvisi  pelkällä  solisluun  murtumalla  ilkeästä  kokemuk¬ 
sestaan,  joka  on  kerrottu  mm.  Kansan  Uutiset  -lehdessä  6.4.1990.  Tällä  kertaa 
Tass  vältti  sanomasta  suoraan,  että  kyseessä  olisi  ollut  tuntematon  avaruusalus. 
Kansan  Uutisten  toimittaja  sen  sijaan  ymmärsi  mistä  on  kyse,  ja  otsikoi:  "Ufo 
hyökkäsi  ihmisen  kimppuun?"  (Miksi  muuten  kysymysmerkki;  D-villen  kaataja  jäi 
todella  tunnistamattomaksi,  joten  nimitys  olisi  paikallaan.  Vai  epäiltiinkö  Kan¬ 
san  Uutisissa,  että  tunnistamaton  esine  ei  ollutkaan  lentävä  vaan  maata  pitkin 
kulkeva,  esimerkiksi  rattijuoppo  Udo,  Unidentified  Drunken  Object. 

Vapunpäivänä  Tass  kertoi,  että  moskovalaisille  esitellään  parhaillaan  ufojen 
maailmaa  kaupungin  ulkomaisten  kirjojen  kirjakaupassa.  Esillä  on  "kertomuksia 
ja  valokuvia  eri  puolilla  maailmaa  havaituista  ufoista  ja  niiden  matkustajista". 

Paul  Kurtz  kertoo,  että  CSICOPin  toimistoon  tuli  Voronezhin  Ufoinnostuksen 
aikana  runsaasti  puhelinsoittoja  amerikkalaisilta  tiedotusvälineiltä.  "Jos  Tass 
kertoo  tällaista,  eikö  siinä  pitäisi  olla  jotakin  taustalla",  toimittajat  utelivat. 

"Emme  ole  saaneet  tilaisuutta  tutkia  tätä  juttua",  Kurtz  vastasi.  —  "Us¬ 
kotteko  te  muuten  Tassin  muut  uutiset  todeksi?"  "Emme  tietenkään",  journa¬ 
listit  vastasivat  "No  miksi  uskoa  tähän  ennen  kuin  on  saatu  lisävarmistuksia?" 

"Koska  näissä  raporteissa  lainataan  tiedemiehiä,  ja  ne  ovat  aidon  tuntuisia". 

Pieni  helpotus  neuvostotiederniehille  —  ainakin  Yhdysvalloissa  heidän  mai¬ 
neensa  ei  näytä  kokonaan  hävinneen. 

Neuvostoliiton  kommunistisen  puolueen  lehti  Pravda  (totuus)  kertoi  touko¬ 
kuussa  etusivullaan,  että  "Venäläinen  velhoyhdistys"  uskoo  Neuvostoliiton  saa¬ 
van  todennäköisesti  pian  apua  ongelmiinsa  olennoilta,  jotka  kiertävät  maapalloa 
lentävillä  lautasilla.  Asiasta  kertoi  mm.  Helsingin  Sanomat  Maailman  Ihmisiä 
-palstallaan  22  5.1990. 

Pravdan  mukaan  velhoyhdistyksen  tiedottaja  Juri  Tarasov  kehottaa  neuvos¬ 
tokansalaisia  olemaan  kärsivällisiä  ja  luottamaan  hallituksen  suunnitelmiin  ta¬ 
louden  tervehdyttämiseksi.  Velhoyhdistys  sanoutuu  muuten  jyrkästi  irti  henki¬ 
parantajista  ja  taikureista,  joita  on  ilmestynyt  neuvostojulkisuuteen  tukuttain 
Gorbatshovin  vuosina. 

Pääsiäisen  aikana  (14.4.1990)  Helsingin  Sanomat  esitteli  näistä  henkiparan¬ 
tajista  ehkä  kuuluisimman,  Dzhuna  Davitashvilin.  Toimittaja  Anu  Seppälä  oli 
kuunnellut  tämän  "noidan”  juttuja  Moskovassa  melkein  koko  yön.  Hän  kuvailee 
jutussaan  hienovaraisesti  piikitellen  poikkeuksellisen  itserakkaan  ihmisen,  joka 
on  elämäkertansa  mukaan  selvänäköisyyden  hetkellä  laskeutunut  sfinksien  var¬ 
tioiman  Assyrian  kuningattaren  Semiramiksen  sarkofagin  äärelle  ja  tunnistanut 
sen  pintaan  piirretyssä  reliefissä  oman  kuvansa  ja  kohtalonsa... 

Davitashvilin  kohtaloksi  näyttää  koituneen  se,  että  hän  toimi  mm.  Leonid 
Brezhnevin  henkiparantajana  ja  leimautuu  se  vuoksi  pysähtyneisyyden  ajan  noi¬ 
daksi.  Glasnostin  ajan  tv-meediot  Alan  Tshumak  ja  Anatoli  Kashpirovski  ovat 
sentään  toista  maata.  Jopa  moskovalainen  taksikuski  nauraa  Dzhunaile. 

Ennen  paluuta  hotelliin  Seppälä  sai  kuulla  Davitashvililtä  ennustuksen:  "Ihmi¬ 
nen  hakeutuu  mereen  ja  kalat  hakeutuvat  maalle.  —  Tulee  suuria  luonnonmullis¬ 
tuksia  ja  levottomuuksia.  Vuosi  1990  on  sotien  ja  pahojen  aikojen  vuosi.  Mutta 
vuodesta  1991  vuoteen  1995  maailma  rakentaa  rauhaa.  Rauhan  kautta  kestää 
kauan.  Vuonna  2221  ihmiskunta  saa  kontaktin  avaruuden  muihin  planeettoihin. 
Palataan  siihen,  mistä  kaikki  alkoi,  vuosituhansien  takaiseen  avaruuskulttuuriin. 
Silloin  planeettojen  kansat  olivat  yhtä,  puhuttiin  maailmankaikkeuden  kieltä." 


Astrobiologiaa 

Suomen  toiseksi  suosituin  iltapäivälehti  Iltalehti  on  ryhtynyt  viihdyttämään  lu¬ 
kijoitaan  joka  maanantai  julkaistavilla  "Viikon  virekäyrillä".  Yli  puolen  sivun 
ulottuvissa  jutuissa  kerrotaan  kullekin  horoskooppimerkille  tulevan  viikon  tapah¬ 
tumat  ja  esitellään  kaksi  lyhyttä  käyrää,  joista  toinen  kertoo  "rakkauselämän 
tason"  ja  toinen  "yleisen  vireyden".  Ilmeisesti  lukijoiden  houkuttelemiseksi  täh - 
timerkkeihin  on  liitetty  12:n  julkkiksen  naamakuvat. 

"Iltalehden  astrobiokäyrät  kertovat  alkaneen  viikon  sävelen.  Niiden  luotet¬ 
tavuus  on  noin  70  prosenttia",  lehti  kertoo.  Aivan  sataprosenttinen  se  ei  to¬ 
dellakaan  näytä  olevan,  koska  esimerkiksi  maanantaina  30.  huhtikuuta  1990 
julkaistussa  jutussa  kaikki  12  yleisvirekäyrää  näyttivät  olevan  keskitasoa  ko- 
keammalla.  Astrologian  arvioiden  tarkkuus  on  tämän  perusteella  samaa  luokkaa 
kuin  keskivertoautoilijoiden,  joista  90  prosenttia  uskoo  olevansa  keskimääräistä 
taitavampia. 

Astrobiokäyppyröiden  tekijä  ja  ennustetekstien  kirjoittaja  on  "alan  johtava 
kotimainen  asiantuntija  Lars  Johansson".  Miksi  jäkättää  hänen  typeristä  se¬ 
pustuksistaan?  Nehän  ovat  vain  harmitonta  viihdettä,  kuten  sanonta  kuuluu. 
Vai  onko  astrologia  sittenkin  jotakin  muuta,  esimerkiksi  tiukkoja  laskelmia  ja 
omaa  logiikkaansa  noudattavaa  rajatiedettä,  kuten  eräät  astrologit  itse  välttä¬ 
vät?  Tämä  keskustelu  jääköön  nyt  sikseen,  mutta  Iltalehden  päätoimittajan 
sietäisi  kyllä  pohtia  seuraavaa: 

Jos  Iltalehti  maksaa  Johanssonille  astrobiokäyräjutuista  Suomen  Sanoma¬ 
lehtimiesten  liiton  freelance-palkkiosuositusten  mukaan,  lasku  lienee  pari  tuhatta 
markkaa  viikossa.  Käyrät  voidaan  myös  tulkita  graafiseksi  aineistoksi,  josta  saa 
periä  lisäkorvausta.  Johansson  voi  väittää,  että  käyrien  laatiminen  on  kovaa 
työtä  —  luotettavuushan  oli  70  prosenttia  —  mutta  sitä  on  hyvin  vaikea  uskoa. 
Kuka  tahansa  voisi  piirtää  vapaalla  kädellä  12  kertaa  2  käyrää  ja  kirjoittaa  12 
kertaa  4  virkettä.  Aikaa  tuohon  luulisi  menevän  tunti  pari. 

Kuten  Skeptikon  lukijat  tietävät,  astrologialle  on  olemassa  Nils  Mustelinin 
kehittämä  vaihtoehtoinen  ennustusjärjestelmä  nimeltä  sporalogia.  Se  perustuu 
Helsingin  raitiovaunujen  sijaintiin  henkilön  syntymähetkellä.  Menetelmä  perus¬ 
tuu  laskelmiin  astrologian  tapaan,  mutta  sen  etuna  ovat  tähtien  vaikutusta  suu¬ 
remmat  voimat:  vaunujen  moottorien  sähkömagneettinen  säteily,  kiskojen  kirs¬ 
kuna  sekä  ajovalojen  keilat  ja  kipinöiden  purkaukset  johtimista. 

Miten  mahtaisi  käydä,  jos  Mustelin  nyt  tarjoaisi  lltalehdelle  jokaviikkoista 
sporalogista  ennustusta  hintaan  2  000  markkaa  kappale?  Rohkenen  ennustaa, 
että  päätoimittajan  mielestä  tähtien  (viihteellinen?)  voima  on  sittenkin  suurempi 
kuin  raitiovaunujen,  ja  jutut  jäisivät  julkaisematta.  Ehkä  kuitenkin  kokeilemme 
tätä  käytännössä.  Jos  hyvin  käy,  Oy  Sporatulkinta  Ab:n  tuloilla  voisimme  hyvin 
hankkia  yhdistykselle  mm.  suuresti  kaipaamamme  monistuskoneen,  telefaxin  ja 
laserkirjoittimen  sekä  modeemit  sihteerin  ja  rahastonhoitajan  tietokoneisiin. 


Kirjastoista  kajahtaa 

Kun  kustantajat  kilvan  kustantavat  ja  kirjakaupat  kilvan  kauppaavat  pseudotie¬ 
teellistä  kirjallisuutta  voisi  luulla,  että  kirjastot  tekevät  parhaansa  tarjotakseen 
jonkinlaisen  vaihtoehdon. 

Turha  luulo.  Suomen  kirjastoseuran  lehti  Kirjasto  on  omistanut  teemanu¬ 
meron  (4/90)  New  Age  -ilmiöille.  Päätoimittaja  Helena  Lönnroth  haukkuu  pää¬ 
kirjoituksessaan  mm.  luterilaisen  valtiokirkon  ja  poliittiset  puolueet  sekä  terveys¬ 
keskukset,  joissa  joutuu  jonottamaan.  Hänen  johtopäätöksensä  kuuluvat  näin: 

"Miksipä  el  SIIS  olisi  tilaa  ja  sosiaalista  tilausta  Uusille  Aatteille,  Uudelle 
Ajalle?  Ihminen  haluaa  toivoa.  Ihminen  haluaa  uskoa.  -  -  Ihminen  haluaa 
jalojen  aatteiden  elähdyttävän  toimintaansa.  Ihminen  haluaa  uskoa  parempaan 
huomiseen.  Nyt.  Heti.  Niin  kauan  kuin  on  aikaa!  -  -  Kirjastossakin  meidän 
pitää  tietää,  mistä  tuuli  käy,  mitä  ihmiset  mielessään  havittelevat." 

K/ryäsfo-lehdessä  on  pääkirjoituksen  ohella  viisi  artikkelia,  joissa  kaikissa  kä¬ 
sitellään  Uutta  Aikakautta  ihailevaan  sävyyn.  Uuden  Ajan  sisältö  jää  varsin 
sekavaksi,  mutta  yksi  yhteinen  piirre  näistäkin  artikkeleista  löytyy:  tiede  on  jo¬ 
takin  ikävää,  vaarallista  ja  pahaa,  jota  kaikkien  oikeiden,  pehmeiden,  hienojen  ja 
viisaiden  ihmisten  pitäisi  vastustaa. 

Philip  Gaut  ja  Bitte  Nylund  kirjoittavat  artikkelissaan  Miten  niin,  new  age?, 
että  uutena  aikakautena  tiede  ei  ole  enää  niin  jumalallisessa  asemassa  kuin  ennen. 
"Tiedemiehet  ovat  menettämässä  ylipappeutensa  "uskonnossa",  jota  tavalliset 
ihmiset  yhä  enenevässä  määrin  ovat  alkaneet  asettaa  kyseenalaiseksi".  Kirjoit¬ 
tajat  antavat  ymmärtää,  että  kunhan  vain  liiasta  tieteestä  päästään  eroon,  jäl- 
keläisillemme  voi  koittaa  Heräävän  Vastuuntunnon  Aikakausi. 

Toimittaja  Katriina  Kauppila  on  haastatellut  Kirjasto-lehteen  Oraansuojeli- 
joiden  veteraania,  taiteilija  J.O.  Mallanderia.  Mallander  on  aina  ollut  Suomen 
huumorintajuisimpia  huuhaa-miehiä,  ja  nyt  hänestä  näyttää  löytyvän  jopa  itseiro¬ 
niaa.  Kasvisravintolan  ja  Cheap  Thrills  -gallerian  alkuaikoja  hän  muistelee  näin: 
"Nuoria  etsijöitä  sulautui  yhteen.  Se  oli  ylipolitisoitunutta  aikaa,  joka  ei  meitä 
kiinnostanut.  Kaikenlaiset  ruusuristiläiset,  teosofit,  jälkihipit  ja  sekopäät  löysivät 
toisensa." 

Mallanderin  mukaan  hänen  ajattelunsa  on  sittemmin  kypsynyt  ja  "tietty  hih- 
hulimaisuus  on  mennyt  ohi".  Mitä  sitten  pitäisi  ajatella  tästä:  "Tiibet  on  Mal¬ 
landerin  sydäntä  lähellä:  hän  tuntee  eläneensä  siellä  edellisessa  elämässään.  -  - 

Suunnitelen  jo  seuraavaa  elämää,  rakennan  seuraavaa  ruumiillistumaa.  Työ  ei 
koskaan  lopu." 

K/ryasfo-lehden  haastattelusta  käy  ilmi  myös,  että  J.O.  Mallander  uskoo 
omien  aatteidensa  hitaaseen  voittokulkuun,  tosin  "niin  hitaaseen,  että  se  melkein 
koko  ajan  näyttää  häviöltä".  Joka  tapauksessa  "hän  uskoo,  että  aina  vuosisadan 
viimeisellä  neljänneksellä  tulee  henkinen  sysäys,  ihmiset  alkavat  etsiä  henkisiä 
totuuksia.  Taiteen  ja  kulttuurin  merkitys  kasvaa."  Ja  tieteen  merkitys  ilmeisesti 
vähenee. 

Inarin  opiston  rehtori  Olavi  Moilanen  kysyy  artikkelinsa  otsikossa,  että  "Näem¬ 
mekö  vain  yhden  todellisuuden?"  Epäselväksi  jää,  keitä  Moilanen  tarkoittaa 
"meillä",  mutta  hänen  vastauksensa  paistaa  jo  artikkelin  väliotsikoista:  "Tiede 
on  narsistista  minuuskuvitelmaa",  "Myytti  on  totta",  "Kosketus  toiseen  todel¬ 
lisuuteen",  "Erottelu  ja  analyysi  -  väkivalta  ja  raiskaus",  "Rakkaustieto"  sekä 
"Valotieto  ja  hämärätieto". 

Moilanen  on  sillä  kannalla,  että  maailmaa  hallitsevat  tiedemiehet,  jotka  nä¬ 
kevät  vain  yhden  todellisuuden.  Tämä  on  tietysti  merkittävä  epäkohta,  koska 
tieteellinen  maailmankuva  on  "vain  yksi  mahdollisista  tavoista  tarkastella  maail¬ 
maa".  "On  muitakin  tapoja.  Huuhaa  voi  olla  joskus  jopa  järkevämpää",  Moi¬ 
lanen  järkeilee.  Tästä  pääsemme  monien  mutkien  kautta  Moilasen  loppupäätel¬ 
mään:  "Valoa  käyttävä  erittelevä  ego  ei  pääse  tieteineen  toiseen  todellisuuteen. 
Sinne  pääsevät  vain  hämärätieteilijät,  pimeässä  vaeltavat  —  sillä  vain  kansa, 
joka  pimeydessä  vaeltaa  näkee  suuren  valkeuden." 

K/ryäsfo-lehti  esittelee  myös  helsinkiläisen  Erä  Nova  -kirjakaupan  omistajat 
Hans  ja  Mervi  Lovin.  Heidän  hyllyillään  eniten  tilaa  on  saanut  astrologia,  jonka 
ohella  myös  "kokonaisvaltaista  lääketiedettä"  koskevaa  kirjallisuutta  pitäisi  olla 
enemmän  kuin  missään  muualla  Suomessa.  "Muita  kirjallisuuden  aihepiirejä  ovat 
meditaatio,  shamanismi,  ufot,  itämainen  filosofia  ja  uskonto  (buddhismi,  jooga, 
Tiibet,  Rajneesh,  zen,  taoismi,  sufismi,  islam,  hinduismi),  värit  (esim.  väritera- 
pia),  tarot,  mystiikka,  jalokivet,  persoonallinen  kasvu,  eri  Budolajit,  numerolo- 
gia,  okkultismi,  kristillinen  mystiikka,  mytologia,  channeling  (ihminen  välineenä, 
esim.  meedio  joka  välittää  tuonpuoleisuudesta  saamaansa  tietoa),  intiaanien 
kulttuuria  koskeva  kirjallisuus  ja  parantaminen  -  healing." 

Jutun  kirjoittaja  Riitta  Myllylä  ihmettelee  hieman  New  Age  -tuotteiden  hin¬ 
toja,  mutta  suosittelee  toki,  että  "parhaimmillaan  new  age  -ilmiön  myötä  syntyy 
muutakin  kuin  vain  bisnestä,  joten  kirjastojen  kannattaa  ainakin  tutustua  Uuden 
ajan  aineistoon". 

Sokeriksi  pohjalle  Kirjasto- lehti  on  hankkinut  Helsingin  kaupungin  vaihtoeh- 
tovaltuutetun,  terveydenhoidon  valinnanvapaus  ry:n  puheenjohtajan  Martti  Tuo¬ 
molan  jutun  aiheesta  "Mitä  on  vaihtoehtolääkintä  ja  mitä  se  ei  ole?" 

Tuomola  edustaa  ns.  laajennettua  antroposofista  lääketiedettä  ja  dogmaat¬ 
tista  steinerilaista  filosofiaa  (mystiikkaa),  mitä  kaikki  hänen  äänestäjänsäkään 
eivät  ehkä  tiedä.  Jos  jollekin  on  tämä  asia  ollut  epäselvä,  niin  K/7y'asto-lehdestä 
voi  saada  lisätietoa.  Tuomola  kirjoittaa: 

"Oleellinen  kehitys  luonnomukaisen  terveydenhoidon  alueella  tapahtui  kun 
pystyttiin  selvittämään  sielullis-henkisen  alueen  lainalaisuudet  ja  tutkimusmene¬ 
telmät  luonnontiedettä  vastaavalla  objektiivisuudella.  Tämän  tutkimuksen  ja 
sen  selvittämän  tiedon  perusteella  on  mahdollista  muodostaa  kokonaisvaltainen 
ihmiskuva  ja  maailmankuva.  Tältä  pohjalta  on  mahdollista  uudistaa  myös  yk¬ 
sipuolistunutta  lääketiedettä.  Itävaltalaisen  filosofin  ja  tutkijan  Rudolf  Steinerin 
oli  mahdollista  (laajentaa?  -  sana  puuttuu,  mv.)  tutkimusaluetta,  koska  hän 
varsin  lahjakkaana  tutkijana  oli  perinpohjin  syventynyt  sekä  tietoteoriaan  että 
käsitteelliseen  ajatteluun,  jonka  hän  hallitsi  suvereenisti  kuten  esimerkiksi  hänen 
kirjoittamastaan  teoksesta  Vapauden  filosofia  ja  väitöskirjastaan  Totuus  ja  tiede 
voi  todeta.  Ne  ovat  vieläkin  edellä  nykytutkimuksen  ja  tieteellisen  ajattelun  ta¬ 
soa,  niin  kuin  jokainen  voi  lukemalla  todeta.  Lisäksi  Steinerin  etuna  oli  se,  että 
hän  oli  pienestä  pitäen  ns.  selvänäköinen.  Hän  saattoi  siten  alustavasti  tie¬ 
dostaa  sielullis-henkisen  todellisuuden  omien  havaintojensa  perusteella.  Näiden 
valmiuksiensa  ansiosta  Steinerin  oli  mahdollista  kehittää  tutkimusmenetelmät 
myös  sielullishenkisen  todellisuuden  lainalaisuuksien  selvittämiseksi." 

Kun  kirjastoalalla  on  nyt  edetty  tällaiseen  henkistymisen  vaiheeseen,  on  skep- 
tikoiden  ilmeisesti  mietittävä  vastausta.  Jokainen  voi  tietysti  kantaa  huuhaa- 
kirjat  pois  kirjastosta  omaan  autotalliinsa,  jotta  ne  eivät  olisi  nuorison  ja  mui¬ 
den  hengeltään  altiiden  ulottuvilla.  Mutta  keksisimmekö  myös  jotakin  älykästä? 
Skeptikon  toimitus  odottaa  vastaustasi. 

Skepsis  ry:n  toimintakertomus  vuodelta  1989 


Yleistä 

Yhdistyksen  kolmas  toimintavuosi  oli  vilkas.  Tärkein  tapahtuma  oli  lokakuus¬ 
sa  Helsingissä  pidetty  kansainvälinen  seminaari  aiheesta  Are  there  any  well- 
attested  Paranormal  phenomena  sekä  Skeptikko-\eMen  toimitustyö.  Myös 
Skepsis-luentoja  pidettiin  yliopistolla  kerran  kuussa  keväällä  ja  syksyllä.  Skep¬ 
siksen  seminaarin  yhteydessä  julkistettiin  haaste  10  000  markan  palkkiosta  hen¬ 
kilölle,  joka  tuottaa  valvotuissa  olosuhteissa  yliluonnollisen  ilmiön.  Seminaa¬ 
rin  yhteydessä  julkistettiin  myös  Skepsiksen  ensimmäinen  huuhaa-palkinto,  joka 
myönnettiin  WSOY:lle  ansiokkaasta  ja  monivuotisesta  pseudotieteellisen  kirjalli¬ 
suuden  kustannustoiminnasta.  Skepsis-yhdistyksen  ensimmäinen  kirja,  edellisenä 
vuonna  toimitettu  Paholaisen  asianajaja  ilmestyi  maaliskuussa  tähtitieteellisen 
yhdistyksen  Ursan  kustantamana. 


Jäsenet 

Vuoden  aikana  yhdistyksen  jäsenmaksun  tai  Skeptikon  tilausmaksun  maksoi  yh¬ 
teensä  91  henkilöä,  kun  edellisenä  vuonna  maksaneita  oli  49  ja  perustamisvuonna 
37.  Vuoden  1989  lopussa  jäseniä  oli  79,  tosin  kaikkia  vuoden  lopussa  ilmoittau¬ 
tuneita  ei  ollut  ehditty  hyväksyä  hallituksen  kokouksessa.  Skeptikon  postituslis¬ 
talla  on  vuoden  1990  alussa  noin  130  nimeä,  joista  kymmenkunta  kirjastoa  ja 
yhteisöä.  Listalla  on  koko  ajan  myös  uusia  henkilöitä,  jotka  ovat  ilmoittaneet 
kiinnostuksensa,  mutta  eivät  ole  vielä  halunneet  tai  ehtineet  hakeutua  jäseneksi. 
Skeptikon  postituslistalta  on  vuodenvaihteessa  poistettu  kaikki  ne  henkilöt,  jotka 
toistuvista  kehotuksista  huolimatta  eivät  ole  maksaneet  jäsen-  tai  tailausmaksua. 
Molemmat  maksut  olivat  vuoden  aikana  60  markkaa. 


Luentosarja 

Skepsiksen  yleisöluentojen  sarja  jatkui  sekä  syys-  että  kevätlukukaudella  Portha- 
niassa  kerran  kuussa.  Luennoitsijat  ja  heidän  aiheensa  olivat: 

-  18.  tammikuuta  LL  Pekka  Roponen:  Mitä  hypnoosi  on  ja  mitä  se  ei  ole. 

-  15.  helmikuuta  professori  Matti  Leikola:  Mistä  1 980-luvun  metsänhoidossa  on 
kysymys. 

-  15.  maaliskuuta  professori  Pertti  Hemanus:  Taikausko  ja  lievempi  irrationa¬ 
lismi  tiedotusvälineissä. 

-  12  huhtikuuta  tohtori  Markku  T.  Hyyppä:  Missä  sielu  sijaitsee? 

-  10.  toukokuuta  FL  Martti  Junnonaho.  Valo  tulee  idästä  —  miksi  se  häikäisee? 

-  20.  syyskuuta  dosentti  S.  Albert  Kivinen:  Historian  salaliittoteorioista. 

-  22.  marraskuuta  professori  Heikki  Räisänen:  Vanhojen  tekstien  tulkinta. 

-  13.  joulukuuta  professori  Nils  Edelman:  Atlantis-taru. 

(Sarja  jatkui  24.  tammikuuta  1990,  jolloin  S.  Albert  Kivinen  luennoi  Apoka- 
lypsin  kaupparatsuista.) 

Skepsis-luennoista  tiedotettiin  S/repf/Mo-lehdessä  sekä  Suomen  tietotoimis¬ 
ton  kautta  jaetuissa  lehdistötiedotteissa.  Tietoja  luennoista  julkaistiin  joidenkin 
sanomalehtien  päivyripaistoilla.  Yleisöä  oli  keskimäärin  viisikymmentä. 


Julkaisutoiminta 

Syksyllä  1988  perustettu  Skeptikko- lehti  ilmestyi  toimintavuoden  aikana  neljä 
kertaa  (numerot  2-5).  Lehden  painos  on  toistaiseksi  pidetty  300  kappaleessa. 
Levikki  on  kasvanut  samaa  tahtia  jäsenmäärän  kanssa,  minkä  lisäksi  irtonume¬ 
roita  on  myyty  muutamia  kymmeniä  Lehden  myynnistä  tehtiin  sopimus  Aka¬ 
teemisen  kirjakaupan  kanssa  syksyllä  1989. 

Yhdistyksen  ensimmäinen  kirja  Paholaisen  asianajaja  ilmestyi  maaliskuus¬ 
sa.  Kirja  arvosteltiin  vuoden  aikana  parissakymmenessä  lehdessä,  ja  arviot  olivat 
voittopuolisesti  myönteisiä.  Kirjan  toimitustyötä  varten  saatiin  opetusministeriön 
tiedetoimistolta  20  000  markan  apuraha,  joka  jaettiin  kolmihenkisen  toimitustyö- 
ryhmän  ja  muiden  kirjoittajien  kesken.  Tieteellisten  seurain  valtuuskunta  valitsi 
maaliskuussa  1990  Paholaisen  asianajajan  yhdeksi  vuoden  1989  tiedekirjoista. 


Seminaari 

Yhdistys  järjesti  lokakuun  puolivälissä  kolmipäiväisen  seminaarin,  otsikolla  Are 
there  any  well-attested  paranormal  phenomena  (Onko  olemassa  hyvin  toden¬ 
nettuja  yliluonnollisia  ilmiöitä).  Seminaarin  esitelmissä  käsiteltiin  mm.  parapsy¬ 
kologisia  ilmiöitä,  astrologiaa,  taikavarpuja,  kummituksia  ja  huijareita.  Yhteen¬ 
veto  esitelmien  sisällöstä  on  julkaistu  Skeptikko-lehden  numerossa  5.  Luentoja 
kävi  kuuntelemassa  viitisensataa  ihmistä.  Sen  lisäksi  ainakin  saman  verran  kuuli¬ 
joita  sai  James  Randin  esitelmä  The  Fraud  Merchants  Porthaniassa  sunnuntaina 
15.  lokakuuta.  Samana  päivänä  yhdistyksen  hallitus  ja  vieraat  kävivät  Suomalai¬ 
sella  yhteiskoululla  tutustumassa  "Hengen  ja  tiedon  messuihin",  niin  sanottujen 
rajatiedon  yhdistysten  jokavuotiseen  yhteisnäyttelyyn.  Randin  vierailua  seurasi 
mm.  television  A  Studion  kuvausryhmä  sekä  joukko  lehtien  toimittajia. 

Yhdistys  sai  seminaarin  aikana  paljon  myönteistä  julkisuutta,  joka  vaikut¬ 
ti  selvästi  jäsenmäärän  kasvuun.  Asiaa  edistivät  seminaarin  aikana  julkistettu 
Skepsiksen  haaste  sekä  ensimmäisen  "huuhaa-palkinnon”  myöntäminen. 


Haaste 

Skepsiksen  hallitus  sitoutui  lokakuussa  maksamaan  yhteisvastuullisesti  10  000 
markkaa  henkilölle,  joka  tuottaa  paranormaalin  ilmiön  valvotuissa  koeolosuhteis¬ 
sa.  Haasteen  julkistaminen  toi  paluupostissa  sihteerille  parikymmentä  kirjettä 
henkilöiltä,  jotka  uskoivat  omaavansa  etsityn  kyvyn.  Heille  kaikille  lähetettiin 
haasteen  säännöt  ja  lomake,  jossa  kysytään  henkilötietoja  ja  pyydetään  ilmoite¬ 
tusta  kyvystä  lisätietoja  sekä  ehdotuksia  koejärjestelyiksi.  Lomakkeen  oli  vuo¬ 
denvaihteeseen  mennessä  palauttanut  kolme  ihmistä,  joista  vain  yhden  kyky  oli 
testattavissa  —  asia  kuitenkin  lykkääntyi,  koska  hän  ei  halunnut  julkisuutta. 

Vuoden  1990  puolella  ilmoittautui  neljäs  kandidaatti,  joka  täytti  kaikki  ehdot. 
Hänen  kykynsä  (taikavarpu)  testattiin  yhteisesti  sovituissa  valvotuissa  oloissa  9. 
helmikuuta.  Tulos  oli,  että  väitettyä  kykyä  ei  löytynyt. 


Huuhaa-palkinto 

Yhdistyksen  ensimmäinen  huuhaa-palkinto,  kunniakirja  propellihattuineen,  myön¬ 
nettiin  WSOY:lle  pseudotieteellisen  kirjallisuuden  julkaisemisesta  yleisöä  harhaan 
johtavalla  tavalla.  Perusteluissa  mainittiin  erityisesti  teokset  Terveen  elämän  sa- 
liusuudet,.  Astrologian  käsikirja  sekä  Numeroiogian  alkeet. 


Toimintasuunnitelma  vuodelle  1990 

Yhdistyksen  toiminnassa  keskeinen  asema  on  S/repf/k/ro-lehdellä,  joka  julkais¬ 
taan  neljä  kertaa  vuoden  aikana.  Skeptikko  toimii  samanaikaisesti  jäsenlehtenä 
ja  ulkopuolisille  tarkoitettuna  yleisenä  mielipidejulkaisuna.  Lehden  kehittämistä 
varten  anotaan  opetusministeriöstä  mielipidelehtitukea. 

Yhdistyksen  jäsenmäärän  odotetaan  edelleen  kasvavan,  tosin  hitaammin  kuin 
kahtena  edellisenä  vuonna. 

Skepsiksen  luentosarjan  järjestämisessä  vedetään  henkeä,  ja  tähdätään  huo¬ 
lellisesti  suunitellun  Studia  Generalia-  tai  Studia  Sceptica  -sarjan  pitämiseen  Hel¬ 
singin  yliopistolla  kevätlukukaudella  1991. 

Syksyllä  1990  —  todennäköisesti  marraskuussa  — järjestetään  kuitenkin  yksi 
esitelmätilaisuus,  jonka  yhteydessä  esitellään  yleisölle  Skepsiksen  uuden  elimen, 
tieteellisen  neuvottelukunnan  tehtäviä  ja  kokoonpanoa.  Samassa  tilaisuudes¬ 
sa  myönnetään  vuoden  huuhaa-palkinto  maan  ansioituneimmalle  pseudotieteen 

levittäjälle,  ja  uudistetaan  Skepsiksen  10  000  markan  haaste  paranormaalien  ky¬ 
kyjen  esille  saamiseksi. 

Tieteellisen  neuvottelukunnan  perustamiseksi  tehtiin  sääntömuutos  vuosiko¬ 
kouksessa  maaliskuussa  1990.  Neuvottelukunnan  tehtävä  on  koota  yhdistyksen 
piirissä  olevaa  asiantuntemusta  paremmin  hallituksen  ulottuville.  Neuvottelu¬ 
kunnalla  on  oikeus  tehdä  aloitteita  yhdistyksen  toiminnan  kehittämisestä.  Var¬ 
sinainen  päätösvalta  ja  vastuu  jäävät  hallitukselle,  joka  myös  nimittää  neuvot¬ 
telukunnan  jäsenet.  Käytännön  asioiden  sujumiseksi  hallituksen  jäsenten  määrä 
pienennettiin  kahdeksasta  viiteen  Vanhoina  jäseninä  jatkavat  Nils  Mustelin, 
Hannu  Karttunen,  Matti  Virtanen  ja  Ilkka  Tuomi.  Lisäksi  uuteen  hallitukseen 
valittiin  neuropsykologi  FL  Timo  Kaitaro. 

Skepsiksen  haasteeseen  vastanneita  10  000  markan  tavoittelijoita  testataan 
vuoden  aikana  sitä  mukaa  kun  koehenkilöiden  ja  skepsisläisten  aika  ja  voimavarat 
antavat  periksi. 

Yhdistys  anoi  1989  jäsenyyttä  Tieteellisten  seurojen  valtuuskunnassa.  Myön¬ 
teistä  päätöstä  odotettiin,  mutta  maaliskuussa  1990  kävi  ilmi  ettei  anomusta 
hyväksytty.  Uusi  anomus  tehtäneen  syksyllä  1990. 

Yhdysvaltalainen  skeptikkojärjestö  CSICOP  järjestää  elokuussa  kokouksen 
Brysselissä.  Yhdistyksen  edustajaryhmä  on  lähdössä  paikalle,  tosin  jokainen 
omalla  kustannuksellaan.  Brysselin-matkan  tuloksista  kerrotaan  Skepsiksen  ke- 
säretkella  elokuun  loppupuolella. 

Yhdistys  järjestää  loppuvuodesta  pikkujoulutilaisuuden,  jonka  tarkoitus  olisi 
tutustuttaa  jäsenistöä  toisiinsa  Tilaisuudesta  tiedotetaan  hyvissä  ajoin  Skeptikko 
lehdessä,  ja  esiintyjäksi  hankitaan  taikuri. 

Tulevia  tapahtumia 

CSICOPin  Euroopan  kokous  pidetään  Brysselissä  10-11  elokuuta.  Perjantaina, 
10.  elokuuta  käsitellään  paranormaalien  uskomusten  tilaa  Euroopan  eri  maissa. 
Kokouksen  päätilaisuudessa  seuraavana  päivänä  on  puhujina  mm.  Susan  Black- 
more,  Ray  Hyman  ja  Paul  Kurtz.  Hallituksen  jäsenet  antavat  mielellään  lisätie¬ 
toja  kokouksesta. 

L//fra-lehti  ja  matkatoimisto  Finncoming  järjestävät  7.7  -  14.7  kesäretken, 
jolla  on  tilaisuus  tutustua  laajaan  valikoimaan  suomalaista  rajatietoa.  Retken 
hinta  on  noin  2600  -  2700  markkaa. 

Heinäkuun  22  päivän  aamuna  nähdään  täydellinen  auringonpimennys.  Tällai¬ 
nen  ilmiö  vaikuttaa  varmasti  hyvin  voimakkaasti  metsän  henkiin  ja  taikavarpui¬ 
hin.  Tehkääpä  tarkkoja  havaintoja  ympärillämme  tapahtuvista  paranormaaleista 
ilmiöistä. 

Jouduitko  harmiksesi  jäämään  pois  Ultran  kesäretkeltä?  Pieneksi  lohdutuk¬ 
seksi  Skepsis  järjestää  elokuun  19.  päivänä  oman  retken,  jolla  kerrotaan  mm. 
Brysselin  kokouksen  kuulumisista.  Retkelle  osallistumisesta  kiinnostuneita  keho¬ 
tetaan  ottamaan  yhteyttä  hallituksen  jäseniin  elokuun  alkupuolella. 

James  Randi  on  ilmoittanut  käyvänsä  syksyllä  Tukholmassa  ja  tulevansa  sa¬ 
malla  mielellään  myös  uudestaan  Suomeen.  Niille,  jotka  eivät  päässeet  kuun¬ 
telemaan  Randin  viime  syksyistä  yleisöluentoa,  tarjoutuu  nyt  tilaisuus  korvata 
menetys.  Aika,  paikka  ja  aihe  ilmoitetaan  myöhemmin,  toivottavasti  jo  lehden 
seuraavassa  numerossa. 

Seuraava  lehti 

Seuraava  lehti  ilmestyy  elo-syyskuussa.  Ns.  päätoimittajalle  on  kertynyt  hieman 
kaikenlaista  julkaistavaa  materiaalia,  joka  kuitenkin  vaatii  työstämistä.  Toivot¬ 
tavasti  työkiireet  hellittävät  kesällä  hetkeksi,  niin  että  aineistoa  saadaan  mukaan 
seuraavaan  numeroon. 

Lisää  aktiivisuutta  kuitenkin  kaivattaisiin.  Lähettäkää  havaintoja  tapahtu¬ 
mista,  lehtileikkeitä,  mielipiteitä  yms.  Toimitus  olisi  erityisen  kiitollinen  lyhyeh¬ 
köistä  yleisönosastokirjoituksista.  Kovin  pitkistä  jutuista  kannattaa  neuvotella 
ensin  toimitusneuvoston  (hyi,  miten  juhlalliselta  instanssilta  se  kuulostaa)  jäsen¬ 
ten  kanssa. 


Korjaus 

Kerroimme  edellisessä  numerossa  kuunpimennyksen  ja  taikavarputestin  tapahtu¬ 
neen  helmikuun  16.  päivänä.  Oikea  päivä  on  tietenkin  9.2. 

Jos  haluat  liittyä  Skepsiksen  jäseneksi,  lähetä  allaoleva  lomake  täytettynä  Skep¬ 
siksen  sihteerille,  jolta  voit  myös  kysellä  lisätietoja  yhdistyksestä  (osoite  löytyy 
sivulta  2). 


Jäsenanomus 


Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolliset  aihetta  sivuavat 
julkaisut,  jäsenyys  muissa  tieteellisissä  yhdistyksissä,  erityiset  mielenkiinnon  koh¬ 
teet  (käytä  tarvittaessa  erillistä  paperia): 


Hyväksyn  Skepsis-yhdistyksen  säännöissä  määritellyt  tarkoituksen  ja  toimintape¬ 
riaatteet  (kts.  lehden  takakansi)  ja  haluan  liittyä  yhdistyksen  jäseneksi. 

Päiväys 

Allekirjoitus 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  sekä  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  seka  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


